text:
POTSOLOTSO | FRÉDÉRIC DUMOULIN
“Ke Tlhatswegile Pelo Gore Go na Le Mmopi”
Frédéric Dumoulin o na le dingwaga di feta lesome a dira mo lephateng la dipatlisiso tsa go dira melemo kwa Ghent University kwa Belgium. O kile a nna molatolamodimo. Mme moragonyana Frédéric o ne a tlhatswega pelo gore Modimo o tlhamile botshelo. Tsogang! e ne ya botsa Frédéric—yo jaanong e leng mongwe wa Basupi ba ga Jehofa—ka tiro ya gagwe le ka tumelo ya gagwe.
A bodumedi bo kile jwa nna le tlhotlheletso nngwe mo botshelong jwa gago fa o sa le ngwana?
Ee. Mmè o ne a tsena Kereke ya Katoliki ya Roma. Mme fa ke ne ke bala ka ga Botlhabanelatumelo le Kgotlatshekelo e e Kgatlhanong le Bokgelogi, ke ne ka tenwa ke bodumedi mme ka se ka ka batla go amana ka gope le jone. Gape ke ne ka bala ka madumedi a e seng a Bokeresete mme ka bona go tshwana fela. Fa ke ne ke na le dingwaga di le 14, ke ne ka ipolelela gore boferefere jo bo tletseng mo bodumeding bo supa gore Modimo ga a yo. Ka jalo, fa ke ne ke rutiwa kgopolo ya gore dilo di iphetogetse ka botsone go nna tse dingwe kwa sekolong, ke ne ka swetsa ka gore botshelo bo nnile gone ka dithulaganyo dingwe tsa tlholego.
Ke eng se se go gogetseng mo saenseng?
Fa ke ne ke na le dingwaga di le supa, ke ne ka newa maekorosekopo mme e ne ya nna one setshamekisi sa me se ke se ratang thata. Sengwe sa dilo tse ke neng ke di dira ka one e ne e le go tlhatlhoba ditshenekegi tse di kgatlhang tse di jaaka dirurubele.
Go tlile jang gore o kgatlhegele go itse gore botshelo bo simologile jang?
Fa ke ne ke na le dingwaga di le 22, ke ne ka kopana le moitsesaense yo e neng e le mongwe wa Basupi ba ga Jehofa. O ne a dumela gore Modimo o tlhamile botshelo. Ke ne ke bona seo se sa tlwaelega tota. Ke ne ke akanya gore go tla nna motlhofo go mmontsha gore tumelo ya gagwe ga e utlwale. Mme ke ne ka gakgamadiwa ke gore o ne a na le dikarabo tse di utlwalang tsa dipotso tsa me. Ke ne ka simolola go batla go itse ka batho ba ba dumelang mo Modimong.
Dikgwedi di le mmalwa moragonyana, ke ne ka kopana le Mosupi yo mongwe yo o neng a na le kitso e ntsi ka dikgang tse di amanang le kalafi. Fa a ne a ithaopela go ntlhalosetsa se a se dumelang, ke ne ka dumela ka gonne ke ne ke batla go itse gore ke ka ntlha yang fa batho ba dumela mo Modimong. Ke ne ke batla go mo ntsha bobi mo matlhong.
A o ne wa kgona go mmontsha gore se a se dumelang se phoso?
Nnyaa, ga ke a ka ka kgona. Ke ile ka simolola go batlisisa dikgopolo tse di malebana le tshimologo ya botshelo. Ke ne ka gakgamadiwa ke go lemoga gore baitsesaense bangwe ba ba tlhageletseng ba re tota le selenyana fela e e sa reng sepe e raraane thata jaana mo go ka se kgonegeng gore e ka tswa e tlholegile mo lefatsheng. Bangwe ba bone ba akanya gore disele tse di ntseng jalo di tswa kwa lefaufaung. Go na le dikganetsano tse dintsi malebana le gore botshelo bo simologile jang.
A go na le ntlha e go dumalanwang ka yone?
Se se gakgamatsang ke gore baitsesaense ba le bantsi ba dumela gore ka tsela nngwe dithulaganyo tsa tlholego di dirile gore botshelo bo tlhage mo dilong tse di sa tsheleng. Ke ne ka simolola go ipotsa gore, ‘Fa ba sa itse gore botshelo bo ka tswa bo nnile gone jang kwantle ga Mmopi, go tla jang gore ba tlhomamisege thata jaana gore bo simologile ka tsela eo?’ Ke ne ka simolola go sekaseka gore Baebele ya re botshelo bo simologile jang.
O ile wa dira ditshwetso dife ka Baebele?
Fa ke ntse ke ithuta Baebele mo go oketsegileng, ke ne ka tlhatswega pelo le go feta gore e boammaaruri. Ka sekai, ke bosheng fela jaana baitsesaense ba lemogileng gore go na le kwa lobopo lo simologileng gone. Mme temana e e simololang Baebele, e e kwadilweng dingwaga di ka nna 3 500 tse di fetileng, ya re: “Mo tshimologong Modimo o ne a bopa magodimo le lefatshe.” * Mme ke ne ka lemoga gore dilo tsotlhe tse Baebele e di buang tse di amanang le saense di boammaaruri.
Ke ne ka lemoga gore dilo tsotlhe tse Baebele e di buang tse di amanang le saense di boammaaruri
A go itse saense go dirile gore o thatafalelwe ke go dumela mo Modimong?
Nnyaa. Fa ke ne ke simolola go dumela mo Modimong, ke ne ke ntse ke ithutela saense kwa yunibesithing ka dingwaga di le tharo. Go tla go fitlha le gompieno, fa ke ntse ke ithuta mo go oketsegileng kafa ditshedi di dirilweng ka gone, ke tlhatswega pelo le go feta gore go na le Mmopi.
A o ka re naya sekai?
Ee. Ke ithutile kafa melemo le botlhole bo amang ditshedi ka teng. Sengwe sa dilo tse di tlhamilweng se se nkgatlhang ke kafa boboko jwa rona bo sireleditsweng ka teng mo dilong tse di kotsi le mo dibakaterieng. Go na le sengwe se se thibelang madi a rona gore a se ka a kopana le disele tsa boboko.
Ke eng se se kgatlhang ka seo?
Dingwaga di feta lekgolo tse di fetileng, babatlisisi ba ne ba lemoga gore dilo tse di tsenang mo mading a rona di tsena gongwe le gongwe mo mmeleng—kwantle ga mo bobokong le mo monyetsaneng. Ntlha eo e a nkgakgamatsa ka gonne ditshika tse dinnyennye di isa madi kwa seleng nngwe le nngwe ya boboko. Madi a phepafatsa disele tsotlhe tsa boboko e bile a di tlamela ka dijo le okosejene. Ka jalo, go tla jang gore madi a rona a se ka a tsena mo diseleng tsa boboko? Go fetile dingwaga di le dintsi go sa itsiwe.
Madi a thibelwa jang gore a se ka a tsena mo diseleng tsa boboko?
Ditshika tse dinnyennye tsa madi tse di ka bonwang fela ka maekorosekopo ga di tshwane le ditšhupu tsa polasetiki tse di dirang gore se se mo teng se se ka sa kopana le se se kwa ntle. Ditshika tsa madi di dirilwe ka disele. Disele tseno di letla diedi le ditshedi tse dinnyennye tse di bonwang fela ka maekorosekopo go feta mo go tsone le fa gare ga tsone. Le fa go ntse jalo, disele tse ditshika tsa madi tse di mo bobokong jwa rona di dirilweng ka tsone ga di a nna jalo. Tsone di kitlane thata. Disele tseno le tsela e di kitlaneng ka yone di jesa kgakge. Dithulaganyo tse dintsi tse di raraaneng di tlhomamisa gore dilo dingwe—tse di jaaka okosejene, khabonetaeokosaete le glucose—di feta fa gare ga madi le boboko ka tsela e e rulagantsweng. Mme dilo tse dingwe tse dikgolo, diporoteine le disele tsone ga di tsene. Ka jalo, thulaganyo e e thibelang madi gore a se ka a tsena mo diseleng tsa boboko e bereka le mo dimolekhuleng go tlhagisa dithibedi tsa dilo tsa mmatota, tsa dikhemikale le tsa thulaganyo e e jaaka motlakase. Kafa ke bonang ka teng, tsela eno e dilo di dirilweng ka yone e ka se ka ya bo e itiragaletse fela.


c: text/html

text:
TSOGANG! August 2015 | Disele Tsa Gago—Dilaeborari Tse di Tshelang!
Go ribololwa ga DNA go fetotse tsela e re tlhaloganyang botshelo ka yone.
SETLHOGO SA KA FA NTLE
Disele Tsa Gago—Dilaeborari Tse di Tshelang!
Ke eng se se ka dirang gore baitsesaense ba ba tlotlegang ba se ka ba tlhola ba dumela mo thutong ya go iphetogela ga ditshedi ka botsone go nna tse dingwe?
GO THUSA LELAPA
Ruta Bana go Ithiba
Fa o naya ngwana wa gago sengwe le sengwe se a se batlang tota o a bo o mo tima sengwe sa botlhokwa thata.
Thuto ya Baebele e Rotloetsa Batho go Bala le go Kwala
Josefina o ne a tsenela khoso ya go ithuta go bala le go kwala e e neng e tsherwe ke Basupi ba ga Jehofa a na le dingwaga di le 101. O kgonne jang?
THE BIBLE'S VIEWPOINT
Go Itshokelana
A Baebele ya re go itshokelana go na le mo go felelang gone?
O ne A Ngangatlela Se a Se Dumelang
Song Hee Kang o ne a atlega fa a ne a lebane le maemo a a masisi a tsa kalafi a le dingwaga di le 14.
A GO TLHAMILWE?
Maotwana a a Lomaganang a Tsie ya Issus
A thusa tshenekegi eno gore e kgone go tlolela kwa godimo.
Tse Dingwe
Basha ba Bua ka go Tshela ka Tsela e e Siametseng Botsogo
A o fitlhela go le thata go ja sentle le go ikatisa? Mo bidiong eno e khutshwane basha ba tlotla ka gore ba dira eng gore ba nne ba na le botsogo jo bo siameng.
Utlwa Batsadi ba Gago
Ke eng fa go le botlhokwa gore o utlwe batsadi ba gago? Leba bidio eno mme wena le Kabo lo bone karabo.

robotstxt: allowed

filter: keep


text:
TSOGANG! No. 1 2017 | Go Thusa Basha ba ba Gateletsweng mo Maikutlong
Dipego di bontsha gore palo ya basha ba ba gateletsweng mo maikutlong e ntse e oketsega ka lobelo lo logolo thata.
Ke eng se se ka dirwang go thusa basha bano?
Makasine ono wa “Tsogang!” o na le dikakantsho tse di ka thusang basha ba ba gateletsweng mo maikutlong le tse batsadi ba ka di dirisang go ba thusa.
SETLHOGO SA KA FA NTLE
Go Thusa Basha ba ba Gateletsweng mo Maikutlong
Bona gore go tlhobaela go bakwa ke eng le gore batsadi ba ka thusa bana ba bone jang.
Go Nyenya—Mpho e e Tswang Kwa Modimong
Fa tsala kgotsa motho yo o sa mo itseng a go leba a bo a nyenya, le wena o feleletsa o nyenya o itumetse.
THE BIBLE'S VIEWPOINT
Go Senya Mpa
Ngwaga le ngwaga bana ba le dimilione di le masome ba ba iseng ba tsholwe ba bolawa ka boomo. A eno ke tshwetso ya motho kgotsa ke selo se se sa siamang?
“Re ne Ra Amiwa ke go Bona Gore Ba a Re Rata”
Ka Matlhatso, April 25, 2015, thoromo ya lefatshe e e maatla e ne ya itaya Nepal. Morago ga tiragalo eo, Basupi ba ga Jehofa ba ne ba bontsha jang gore Bakeresete ba mmatota ba a ratana?
GO THUSA LELAPA
Go Bontsha Gore o a Leboga
Fa monna le mosadi ba lemoga dilo tse di molemo tse mongwe le mongwe wa bone a nang le tsone ba bo ba akgolana, lenyalo la bone le a nonofa. Ke eng se se ka go thusang go bontsha gore o a leboga?
A GO TLHAMILWE?
Moriri wa Tshoswane ya Kwa Sekakeng sa Sahara
Tshenekegi eno ke nngwe ya diphologolo tse di kgonang go itshokela mogote. Ke eng se se dirang gore e kgone go itshokela mogote o montsi jaana?
Tse Dingwe
Nka Lebana Jang le go Tlhobaela?
Dikgakololo di le thataro tse di ka go thusang gore o lebane le go tlhobaela.
A Basupi ba ga Jehofa ba Thusa ka Dilwana Tsa Namolo ka Nako ya Dikotsi Tsa Masetlapelo?
Utlwa kafa re thusang badumedi ka rona le batho ba bangwe ka gone ka dilwana tsa namolo.


text:
Dijo Tse di Ilwang ke Mmele le Mathata a a Bakwang ke Dijo—Pharologano ke Eng?
Emily: “Fela fa ke sena go beela foroko kwa thoko, ke ne ka simolola go sa ikutlwe sentle. Ke ne ka utlwa molomo wa me o baba le loleme lo ruruga. Ke ne ka simolola go tsewa ke sedidi e bile ke sa kgone go hema sentle. Ke ne ka tswa dipatso tse dikhibidu mo mabogong le mo thamong. Ke ne ka leka go itshoka mme ke ne ke itse gore ke tshwanetse go ya bookelong—le gone ka bonako!”
BATHO ba le bantsi ba itumelela go ja. Le fa go ntse jalo, go na le batho ba ba sa jeng sengwe le sengwe. Fela jaaka Emily yo o umakilweng fa godimo, mebele ya bone e ila dijo dingwe. Bothata jwa ga Emily jo bo masisi bo bidiwa anaphylaxis, e leng boemo jo bo kotsi jwa dijo tse di ilwang ke mmele. Se se itumedisang ke gore bontsi jwa mathata a a bakwang ke dijo tse di ilwang ke mmele ga a masisi.
Bosheng jaana go gaisa mo dingwageng tse di fetileng, batho ba le bantsi ba ganwa ke dijo kgotsa ba nna le mathata a a bakwang ke dijo. Le fa go ntse jalo, dipatlisiso tsa re mo bathong ba ba akanyang gore ba ganwa ke dijo dingwe, ke ba le mmalwa fela ba ba tlhomamisitseng gore ba na le bothata joo ka go ya kwa ngakeng.
Dijo di Ilwa ke Mmele Jang?
Setlhopha sengwe sa baitsesaense se se eteletsweng pele ke Dr. Jennifer J. Schneider Chafen se ne sa bua jaana mo pegong ya sone e e mo The Journal of the American Medical Association: “Go na le ditsela tse dintsi tsa go tlhalosa gore dijo di ilwa ke mmele jang. Le fa go ntse jalo, bomankge ba le bantsi ba dumela gore thulaganyo ya mmele ya go lwantsha malwetse ke yone e gantsi e dirang gore mmele o ile dijo.
Fa dijo dingwe di ilwa ke mmele, gantsi e a bo e le ka ntlha ya poroteine e e mo dijong tseo. Thulaganyo ya mmele ya go lwantsha malwetse e tsaya poroteine eo e le kotsi. Fa poroteine e tsena mo mmeleng, thulaganyo ya mmele ya go lwantsha malwetse e ka dira masole a mmele a a bidiwang IgE go lwantsha poroteine eo. Fa motho a ja dijo tseo gape, masole ao a mmele a ntsha dikhemikale tse nngwe ya tsone e bidiwang histamine.
Mo maemong a a tlwaelegileng, histamine e thusa thulaganyo ya mmele ya go thibela malwetse. Mme ka ntlha ya mabaka a a sa itseweng, mo bathong ba ba ganwang ke poroteine e e mo dijong dingwe, masole a mmele a IgE le go ntshiwa ga histamine go dira gore mmele o ganwe ke dijo dingwe.
Seno se dira gore re kgone go tlhaloganya lebaka la go bo motho a kgona go ja dijo lekgetlo la ntlha go se na bothata bope mme a bo a nna le mathata fa a di ja ka nako nngwe.
Dijo di Baka Jang Mathata mo Mmeleng?
Fela jaaka dijo tse di ganwang ke mmele, dijo dingwe di ka nna tsa se go tshware sentle. Mme go farologana le dijo tse di ganwang ke mmele (mo go amanang le thulaganyo ya mmele ya go lwantsha malwetse), dijo tse di bakang mathata mo mmeleng tsone di amana le thulaganyo ya mmele ya go sila dijo e bile ga e amane ka gope le masole a mmele. Seno se raya gore mmele o ka tswa o na le bothata jwa go sila dijo, gongwe ka gonne o tlhaela di-enzyme kgotsa o sa kgone go sila dijo dingwe ka ntlha ya dikhemikale tse di mo go tsone. Ka sekai, dijo tse di dirilweng ka mashi di ka bakela motho mathata fa mmele wa gagwe o sa kgone go tlhagisa di-enzyme tse di lekaneng go sila sukiri e e mo dijong tseo.
E re ka mathata a a bakwang ke dijo a sa amane le go tlhagisiwa ga masole a mmele, dijo dingwe di ka nna tsa se ka tsa tshwara motho sentle lekgetlo la ntlha fa a di ja. Selekanyo se motho a se jang se ka nna le seabe—mmele o ka itshokela dijo tse di rileng fa motho a ja tse dinnye mme fa a ja tse dintsi go ka nna le mathata. Seno se farologana le dijo tse di ilwang ke mmele tse di ka nnang kotsi le fa motho a jele tse dinnye.
Matshwao
Fa mmele wa gago o gana dijo dingwe, o ka nna wa baba mo mmeleng, wa tswa dipatso tse dikhibidu mo letlalong, wa ruruga mometso, matlho kgotsa loleme; wa feroga sebete, wa kgwa kgotsa wa tshwarwa ke letshololo. Mme fa go nna maswe le go feta, selekanyo sa gago sa madi se ka ya kwa tlase, wa tsewa ke sedidi, wa idibala kgotsa wa tlhaselwa ke bolwetse jwa pelo. Go ganwa ke dijo dingwe go dira gore mmele o tsiboge ka bonako e bile go ka nna kotsi.
Tota dijo dingwe le dingwe di ka gana motho. Le fa go ntse jalo, ke dijo di le mmalwa tse di ganang motho tse di ka bakang mathata a a masisi: mashi, mae, tlhapi, dijo tsa lewatle, matonkomane, dinawa, matonkomane a a tlhogang mo ditlhareng le korong. Go sa kgathalesege gore motho o na le dingwaga tse kae a ka ganwa ke dijo dingwe. Dipatlisiso di bontsha gore dijini di na le seabe se segolo le gore ngwana a ka ganwa ke dijo dingwe fa motsadi wa gagwe kgotsa batsadi ka bobedi ba na le bothata jono. Gantsi bothata jono bo ka kgaotsa fa bana ba ntse ba gola.
Matshwao a mathata a a bakwang ke dijo ga a kotsi go feta a a masisi a go ganwa ke dijo. Mathata a a bakwang ke dijo a ka baka ditlhabi mo mpeng, go tlala moya mo mpeng, ditlhabi, go opiwa ke tlhogo, go tswa boswata, letsapa kgotsa go sa ikutlwe sentle. Gantsi go tlwaelegile gore dijo tse di dirilweng ka mashi, korong, folouru, bojalwa le sebediso di bake mathata.
Go Lemoga Bothata le go Bona Kalafi
Fa o akanya gore o ganwa ke dijo dingwe kgotsa o na le mathata a a bakwang ke dijo, go ka nna molemo gore o batle thuso ya ngaka. Go ikalafa le go tlogela go ja dijo dingwe go ka nna kotsi ka gonne go ka dira gore mmele wa gago o tlhaele dikotla dingwe.
Kalafi e e di gaisang tsotlhe ya dijo tse di ganwang ke mmele ke go di tlogela. * Mme fa e le gore bothata jwa gago jwa go ganwa kgotsa jwa go bakelwa mathata ke dijo dingwe ga bo masisi, go ka nna molemo gore o fokotse selekanyo sa tsone le gore o se ka wa di ja gantsi. Le fa go ntse jalo, mo maemong mangwe batho ba ba nang le bothata joo ba patelesega go tlogela dijo tseo gotlhelele kgotsa ka lobakanyana go ikaegile ka gore di ba bakela mathata go le kae.
Ka jalo fa e le gore o ganwa ke dijo dingwe kgotsa di go bakela mathata, o ka gomodiwa ke go itse gore batho ba le bantsi ba ba nang le mathata ano ba kgona go a laola e bile ba sa ntse ba ka ja dijo tse dingwe tse di farologaneng tsa dikotla e bile di le monate.
^ ser. 19 Gantsi batho ba ba nang le bothata jo bo masisi jwa go ganwa ke dijo ba kgothalediwa go nna ba tshotse lomao lo lo nang le adrenaline (epinephrine) lo o ka itlhabang ka lone fa go tlhaga maemo a tshoganyetso. Bangwe ba tsa kalafi ba akantsha gore bana ba ba ganwang ke dijo dingwe ba tshware kgotsa ba apare dilo dingwe tse di ka tlhagisang barutabana kgotsa batho ba ba ba tlhokomelang ka boemo jwa bone.


text:
SETLHOGO SA KA FA NTLE | DISEASE—GO THIBELA GO TSENWA KE MALWETSE
Itshireletse Kgatlhanong le Malwetse
METSE e le mentsi ya bogologolo e ne e sireleditswe ka mabota a magolo. Fa baba ba ne ba ka thuba karolo e nnye fela ya lobota loo, motse o ne o nna mo kotsing ya go tlhaselwa. Mmele wa rona o tshwana le motse o o ageletsweng ka lobota. Fa o tlhokomela mmele wa gago, o tla nna o itekanetse sentle. Ela tlhoko dilo di le tlhano tse di ka dirang gore go nne motlhofo go tsenwa ke malwetse le kafa o ka itshireletsang ka gone.
1 METSI
KOTSI: Metsi a a leswe a ka dira gore go nne motlhofo gore ditshedi tse dinnye tse di kotsi di tsene mo mmeleng wa gago.
TSELA YA GO ITSHIRELETSA: Go boloka motswedi wa gago wa metsi o le phepa go ka go sireletsa kgatlhanong le malwetse. Fa o itse kgotsa o belaela gore motswedi wa gago wa metsi o kgotletswe, o ka phepafatsa metsi ao kwa gae gore o kgone go a a nwa. * Boloka metsi a a nowang mo kgamelong e e khurumeditsweng mme o ge metsi ka jeke kgotsa ka sedirisiwa se se phepa. O se ka wa tsenya diatla mo metsing a a phepa. Fa go kgonega, o tshwanetse go nna mo lefelong le le nang le mekgwa e e siameng ya go tsamaisa leswe gore le se ka la kgotlela metsi a batho ba a a nwang.
2 DIJO
KOTSI: Ditshedi tse dinnye tse di kotsi di ka tswa di le mo teng kgotsa mo godimo ga dijo tse o di jang.
TSELA YA GO ITSHIRELETSA: Dijo tse di kgotletsweng di ka lebega di le foreshe e bile di na le dikotla. Ka jalo, itlwaetse go tlhatswa maungo le merogo. Netefatsa gore dilo tse o bayang dijo mo go tsone, kitšhene le diatla tsa gago di phepa pele o apaya kgotsa o tshola dijo. Dijo dingwe di tlhoka go apewa ka themperetšha e e rileng gore e bolaye megare e e kotsi. Ikele tlhoko kgatlhanong le dijo tse di fetogileng mmala, tse di sa nkgeng sentle kgotsa tse di nang le tatso e e bosula ka gonne seo ke letshwao la gore go na le masole a a kotsi a a emeng sejaro go go tlhasela. Tsenya dijo mo setsidifatsing ka bonako fela fa o feditse ka tsone. Tila go apeela batho fa o lwala. *
3 DITSHENEKEGI
KOTSI: Ditshenekegi dingwe di na le megare e e kotsi mme di ka go tshwaetsa ka yone.
TSELA YA GO ITSHIRELETSA: Fa o itse gore go na le ditshenekegi tse di nang le malwetse mo lefelong le o leng mo go lone, apara diaparo tse ditelele kgotsa o tile go tswela kwa ntle. Tsenya nete fa o robala mme o dirise sedirisiwa sa go koba ditshenekegi. Tila mafelo a metsi a one a emeng felo go le gongwe ka gonne go nna motlhofo gore mentsane e ate mo go one. *
4 DIPHOLOGOLO
KOTSI: Go na le megare e e seng kotsi e e nnang mo teng ga diphologolo mme gone e ka nna kotsi mo go wena. Fa phologolo e go lomile kgotsa e go ngapile kgotsa mantle a yone a tletsetletse, o ka nna mo kotsing ya go tsenwa ke bolwetse.
TSELA YA GO ITSHIRELETSA: Batho bangwe ga ba letle diphologolo tsa mo lapeng go tsena mo ntlong gore di se ka tsa ba tsenya malwetse. Tlhapa diatla ka sesepa fa o sena go tshwara phologolo ya mo lapeng mme o tile go tshwara diphologolo tsa naga. Fa phologolo e go lomile kgotsa e go ngapile, tlhapa ntho eo mme o ye go bona ngaka. *
5 BATHO
KOTSI: Megare mengwe e ka tsena mo mmeleng wa gago fa o na le motho mme a gotlhola kgotsa a ethimola. Gape e ka anama fa o tlamparela motho kgotsa o mo tshwara ka diatla. Megare e e tswang mo bathong ba bangwe e ka nna mo dilong tse di jaaka setswalo, ditepisi, thelefouno, remouto kgotsa khomputara.
TSELA YA GO ITSHIRELETSA: O se ka wa adimisana ka dilo tse di jaaka legare, boratšhe jwa meno kgotsa toulo. Tila go tshwara mofufutso wa phologolo kgotsa wa batho ba bangwe, go akaretsa le madi kgotsa sepe fela se se tswang mo mading. Tlhomamisa gore o tlhapa diatla ka sesepa nako le nako. Gongwe ke yone tsela e e di gaisang tsotlhe ya go thibela megare gore e se ka ya anama.
Fa go kgonega, nna kwa gae fa o lwala. Mokgatlho wa U.S. wa go Laola Malwetse Le go A Thibela o akantsha gore o ethimolele mo thishung kgotsa mo seaparong sa gago e seng mo diatleng.
Seane sa bogologolo se a re: “Yo o botlhale ke yo o boneng masetlapelo a bo a iphitlha.” (Diane 22:3) Ruri mafoko ao a boammaaruri tota gompieno ka gonne re tshela mo lefatsheng le le nang le malwetse a a kotsi thata! Ka jalo, itlwaetse go etela mafelo a tsa kalafi go bona tshedimosetso mme o tile masetlapelo ka go tsaya dikgato go itshireletsa mo malwetseng. Nonotsha masole a gago a mmele mme o tile dikotsi tsa go tsenwa ke malwetse!
^ ser. 6 Mokgatlho wa Lefatshe Lotlhe wa Boitekanelo o buelela mekgwa ya go phepafatsa metsi kwa gae, e e akaretsang go dirisa jiki, go baya metsi mo letsatsing le le mogote ka lobaka lo loleele, go a tlhotlha le go a bedisa.
^ ser. 9 Go bala tshedimosetso e e oketsegileng malebana le go boloka dijo di le phepa, bona Tsogang! ya June 2012, tsebe 3-9.
^ ser. 12 Go bona mekgwa e e rileng ya go lwantshana le malaria, bona Tsogang! ya July 2015, tsebe 14-15.
^ ser. 15 Fa o lomilwe kgotsa o gobaditswe ke phologolo e e nang le botlhole, o tlhoka go ya bookelong kgotsa go bona ngaka ka bonako.


text:
A re Tshwanetse go Rapela Jesu?
MMATLISISI mongwe o ne a dira patlisiso nngwe e mo go yone a neng a botsa basha ba feta 800 ba ba tsenang dikereke tse di fetang 12 gore a ba akanya gore Jesu o araba dithapelo. Ba ba fetang diperesente di le 60 ba ne ba re ba dumela gore o a di araba. Le fa go ntse jalo, mo patlisisong eno mosha mongwe o ne a phimola leina Jesu mme a kwala “Modimo.”
O akanyang? A re tshwanetse go rapela Jesu kgotsa Modimo? * Gore re bone karabo, a re simolole ka go sekaseka tsela e Jesu a rutileng barutwa ba gagwe go rapela ka yone.
JESU O RE RUTILE GO RAPELA MANG?
Jesu o re rutile a bo a re bontsha gore re tshwanetse go rapela mang.
SE A NENG A SE RUTA: Fa mongwe wa barutwa ba ga Jesu a kopa jaana: “Morena, re rute kafa re ka rapelang ka gone,” Jesu o ne a araba jaana: “Le fa e le leng fela fa lo rapela, lo re, ‘Rara.’” (Luke 11:1, 2) Mo godimo ga moo, mo Therong ya gagwe ya kwa Thabeng, Jesu o ne a kgothaletsa bareetsi ba gagwe go rapela. O ne a re: “Rapela Rrago.” Mme o ne a ba tlhomamisetsa jaana: “Rraalona o itse dilo le fa e le dife tse lo di tlhokang le pele ga lo mo kopa.” (Mathaio 6:6, 8) Mo bosigong jwa ga Jesu jwa bofelo mo lefatsheng, o ne a bolelela barutwa ba gagwe jaana: “Fa lo kopa sengwe mo go Rara o tla se lo naya ka leina la me.” (Johane 16:23) Ka go rialo Jesu o ne a re ruta go rapela Rragwe le Rraarona, Jehofa Modimo.—Johane 20:17.
SEKAO SA GAGWE: Fela jaaka Jesu a rutile ba bangwe go rapela, ene ka boene o ne a rapela jaana: “Ke go baka phatlalatsa, Rara, Morena wa legodimo le lefatshe.” (Luke 10:21) Mo lekgetlong lengwe, “Jesu a tlhatlosetsa matlho a gagwe ntlheng ya legodimo mme a re: ‘Rara, ke a go leboga go bo o nkutlwile.’” (Johane 11:41) Mme fa Jesu a swa, o ne a re: “Rara, ke neela moya wa me mo diatleng tsa gago.” (Luke 23:46) Fa Jesu a ne a rapela Rraagwe yo o kwa legodimong—“Morena wa legodimo le lefatshe”—o ne a tlhoma sekao se rotlhe re tshwanetseng go se latela. (Mathaio 11:25; 26:41, 42; 1 Johane 2:6) A barutwa ba ga Jesu ba bogologolo ba ne ba tlhaloganya tsela e a neng a re ba rapele ka yone?
BAKERESETE BA BOGOLOGOLO BA NE BA RAPELA MANG?
Dibeke di le mmalwa Jesu a sena go boela kwa legodimong, barutwa ba gagwe ba ne ba bogisiwa ba bo ba tshosediwa ke baganetsi ba bone. (Ditiro 4:18) Ke boammaaruri gore ba ne ba rapela ba kopa thuso—mme ba ne ba rapela mang? “Ba tlhatlosetsa mantswe a bone ka nako e le nngwe fela kwa Modimong,” ba rapelela gore a ba thuse “ka leina la motlhanka yo o boitshepo wa [gagwe] e bong Jesu.” (Ditiro 4:24, 30) Ka jalo, barutwa ba ga Jesu ba ne ba rapela ka tsela e a neng a re ba rapele ka yone. Ba ne ba rapela Modimo, e seng Jesu.
Dingwaga moragonyana, moaposetoloi Paulo o ile a tlhalosa tsela e ene le ditsala tsa gagwe ba neng ba rapela ka yone. O ne a kwalela Bakeresete mmogo le ene jaana: “Re leboga Modimo Rra Morena wa rona Jesu Keresete ka metlha fa re lo rapelela.” (Bakolosa 1:3) Gape Paulo o ne a kwalela badumedi ka ene ka go “leboga Modimo wa rona le Rara ka metlha ka dilo tsotlhe ka leina la Morena wa rona Jesu Keresete.” (Baefeso 5:20) Mo mafokong ano re lemoga gore Paulo o ne a kgothaletsa ba bangwe go rapela “Modimo wa rona le Rara ka dilo tsotlhe”—mme ka leina la ga Jesu.—Bakolosa 3:17.
Fela jaaka Bakeresete ba bogologolo, re ka bontsha gore re rata Jesu ka go dirisa kgakololo ya gagwe e e malebana le thapelo. (Johane 14:15) Fa re ntse re rapela Rraarona yo o kwa legodimong—ene fela—mafoko a a mo go Pesalema 116:1, 2 a tla re tlhomamisetsa gore fela jaaka mopesalema, Jehofa o utlwa dithapelo tsa rona: “Ke a rata, ka gonne Jehofa o utlwa lentswe la me . . . Ke tla bitsa mo malatsing a me otlhe.” *
^ ser. 3 Baebele ya re Modimo le Jesu ga ba lekane.Fa o batla tshedimosetso e e oketsegileng, bona kgaolo 4 mo bukeng ya Totatota Baebele e Ruta Eng? e e gatisitsweng ke Basupi ba ga Jehofa.
^ ser. 11 Gore Modimo a amogele dithapelo tsa rona, re tshwanetse go tshela ka tsela e a batlang re tshela ka yone. Fa o batla tshedimosetso e e oketsegileng, bona kgaolo 17 mo bukeng ya Totatota Baebele e Ruta Eng?


text:
SETLHOGO SA KA FA NTLE | A SAENSE E TSEETSE BAEBELE MAEMO?
Kafa Saense e go Amang ka Gone
Tlhalosi ya Medi ya Setswana ya re saense ke “dithuto le ditlhotlhomiso tsa maranyane.” Gantsi tiro eno ga e motlhofo e bile e opisa tlhogo. Go ka feta dibeke, dikgwedi kgotsa dingwaga baitsesaense ba leka go fitlhelela sengwe kgotsa ba dira diteko. Ka dinako dingwe ga ba kgone go bona tharabololo mme mo makgetlong a le mantsi ba tla ka dilo tse di solegelang batho molemo. Bona dikai di le mmalwa.
Khampani nngwe kwa Yuropa e dirisa polasetiki e e thata le disefenyana tsa polasetiki go dira sedirisiwa se se thusang motho gore a se ka a bobodisiwa ke go nwa metsi a a leswe. Didirisiwa tse di ntseng jalo di dirisitswe ka nako ya masetlapelo a tlholego, jaaka ka nako ya thoromo ya lefatshe ya kwa Haiti ka 2010.
Mo lefaufaung go na le dithulaganyo tsa disathalaete tse di bopang se go tweng ke Global Positioning System (GPS). Le fa gone GPS e ne e diretswe go thusa mo sesoleng, gape e thusa le ba ba dirisang dikoloi, bakgweetsi ba difofane, balaoladikepe, batho ba ba tsamayang mo dithabeng le batsomi go bona tsela. Re leboga baitsesaense ba ba tlhamileng GPS ka gonne e dira gore go nne motlhofo go ya gope fela kwa motho a batlang go ya gone.
A o dirisa founo, khomputara kgotsa Internet? A melemo mengwe e tokafaditse botsogo jwa gago kgotsa e go fodisitse? A o tle o palame sefofane? Fa go le jalo, o solegelwa molemo ke dingwe tsa ditsela tse saense e tokafatsang botshelo jwa batho ka tsone. Saense e amile botshelo jwa gago ka ditsela tse dintsi tse di molemo.
A SAENSE KE MAKGONATSOTLHE?
Baitsesaense ba motlha wa rona ba tsaya matsapa a go oketsa kitso ya bone ka go dira dipatlisiso tse di tseneletseng ka popo. Bomankge b a fisikisi ya nuklea ba dira dipatlisiso tse dintsi go bona gore diatomo di dira jang, fa baithutadinaledi bone ba leka go tlhaloganya gore lobopo lo simologile leng ka go leba se se diragetseng mo dingwageng di le dibilione tse di fetileng. Fa baitsesaense ba dira dipatlisiso tse di tseneletseng mo dilong tse di sa bonweng le tse di ka se tshwarweng, ba re fa e le gore Modimo yo go buiwang ka ene mo Baebeleng o teng ba tshwanetse go mmona.
Baitsesaense le baitsefilosofi bangwe ba ba itsegeng ba dira dipatlisiso tse di oketsegileng. Ba dira se mokwadi mongwe wa saense yo o bidiwang Amir D. Aczel a reng ke “go batla bosupi jwa gore Modimo o teng.” Ka sekai, moitsefisikisi yo o itsegeng thata mo lefatsheng o ne a re “e re ka go se na bosupi jwa gore Modimo o bopile lobopo, seo se bontsha sentle gore ga go na modimo.” Bangwe ba re se Modimo a se dirileng ke “masaitseweng” le “maatla a a fetang a tlholego.” *
Le fa go ntse jalo, re ka botsa jaana: A saense e kgonne go dira dipatlisiso ka sengwe le sengwe ka popo mo e ka kgonang go dira ditshwetso tse di tlhomameng? Karabo e e motlhofo ke nnyaa. Saense e gatetse pele thata, mme baitsesaense ba le bantsi ba lemoga gore go sa ntse go na le dilo di le dintsi tse di sa itsiweng gongwe e bile di tla nna e le masaitsiweng. Moitsefisikisi le mogapi wa sekgele sa Nobel e bong Steven Weinberg a re “re ka se kgone go tlhaloganya popo ka botlalo.” Molaodimogolo wa baithutadinaledi wa kwa Great Britain e bong Porofesa Martin Rees o ne a kwala jaana: “Go ka tswa go na le dilo tse batho ba ka se tsogeng ba di tlhalogantse.” Boammaaruri ke gore saense ga e kgone go tlhalosa dilo tse dintsi tsa tlhago, go tloga ka sele e nnye thata go fitlha ka lobopo lo logolo. Bona dikai tse di latelang:
Baithutatshelo ga ba tlhaloganye ka botlalo se se diregang mo diseleng. Saense ga e ise e itse gore disele di bona maatla jang, di ntsha diporoteine jang le gore di ikgaoganya jang.
Motsotswana mongwe le mongwe maatlakgogedi a ama botshelo jwa rona. Mme ke masaitseweng mo baitsefisikising. Ga ba itse sentle gore go tla jang gore maatlakgogedi a gogele motho kwa tlase fa a tlola kgotsa gore a dira jang gore ngwedi e nne e dikologa lefatshe.
Baithutalobopo ba re mo e ka nnang diperesente di le 95 tsa dilo tse di dirang lobopo ga di bonale e bile didirisiwa tsa saense ga di kgone go di lemoga. Ba tlhalosa seno ka ditsela tse pedi, e le dilo tse go tsewang gore di dirile gore lobopo lo nne teng mme di sa bonale gape e le maatla a a laolang se se mo lefaufaung. Dilo tseno di sa ntse di sa itsiwe.
Go na le dilo tse dingwe tse di sa itsiweng tse di tlhakanyang baitsesaense tlhogo. Goreng re tshwanetse go itse seno? Mokwadi mongwe yo o itsegeng wa saense a re: “Dilo tse re sa di itseng di feta tse re di itseng kgakala. Ke akanya gore saense e tshwanetse go re kgatlha e bo e dire gore re batle go ithuta mo go oketsegileng go na le go gana dikgopolo tse disha.”
Ka jalo, fa e le gore o ipotsa gore a saense e tseela Baebele maemo e bile e dira gore batho ba se ka ba dumela mo Modimong, akanya ka seno: Fa e le gore baitsesaense ba ba botlhale ba ba dirisang didirisiwa tse di maatla ga ba kgone go tlhaloganya popo ka botlalo, a go tla bo go utlwala gore re se ka ra dira dipatlisiso tsa sengwe se se fetang se baitsesaense ba paletsweng ke go se bona? Buka ya tshedimosetso ya Encyclopedia Britannica e bua jaana e sa potapote kwa bofelong jwa setlhogo se se buang ka hisitori le go tlhabologa ga thutodinaledi: “Morago ga go dira dipatlisiso tsa thutodinaledi ka dingwaga di ka nna 4 000, lobopo lo sa ntse lo sa tlhaloganngwe jaaka mo motlheng wa Bababelona.”
Basupi ba ga Jehofa ba tsaya gore mongwe le mongwe o na le tshwanelo ya go itirela tshwetso mo kgannyeng eno. Re ikemiseditse go latela kaelo eno ya Baebele: “A go nna tekatekano ga lona go itsiwe mo bathong botlhe.” (Bafilipi 4:5) Ke gone ka moo re go kgothaletsang gore o sekaseke bosupi jwa kafa Baebele le saense di dumalanang le go tshegetsana ka gone.
^ ser. 9 Dithuto tsa kereke tse di neng di rutiwa mo nakong e e fetileng le gompieno, tse di jaaka gore lobopo lo simologile mo lefatsheng kgotsa gore Modimo o bopile lefatshe mo malatsing a le marataro a diura tse 24, di dirile gore batho ba tlhokomologe Baebele.—Bona lebokose le le reng “ Dintlha Tsa Baebele Tse Saense e Dumalanang le Tsone.”


text:
SETLHOGO SE SE KAFA NTLE | MAAKA A A DIRANG GORE MODIMO A LEBEGE A SA RATEGE
Maaka a Gore Modimo ke Masaitseweng
SE BA LE BANTSI BA SE DUMELANG
“Madumedi a magolo a mararo a Bokeresete e leng Katoliki ya Roma, Orthodox ya kwa Botlhaba le Boporotesetanta a dumela gore go na le Modimo a le mongwe mo Bathong ba le bararo: Modimo Rara, Modimo Morwa le Modimo Moya o o Boitshepo. Go ya ka thuto eno ya bodumedi jwa Bokeresete, go bolela jalo ga go reye gore go na le medimo e meraro mme batho ba bararo bano tota ke selo se le sengwe.”—The New Encyclopædia Britannica.
BOAMMAARURI JO BO MO BAEBELENG
Jesu, Morwa Modimo, ga a ise a ko a bolele gore o lekana kgotsa o tshwana le Rraagwe. Go na le moo, o ne a re: “Ke ya kwa go Rara, ka gonne Rara o mogolo bogolo go nna.” (Johane 14:28) Gape o ne a bolelela balatedi ba gagwe a re: “Ke tlhatlogela kwa go Rre le Rraalona le kwa Modimong wa le me le Modimo wa lona.”—Johane 20:17.
Moya o o boitshepo ga se motho. Bakeresete ba bogologolo ba ne “ba tlala ka moya o o boitshepo,” mme Jehofa o ne a re: “Ke tla tshololela mongwe wa moya wa me mo nameng ya mofuta mongwe le mongwe.” (Ditiro 2:1-4, 17) Moya o o boitshepo ga se karolo ya Tharonngwe. Ke maatla a a dirang a Modimo.
LEBAKA LA GO BO GO LE BOTLHOKWA
Bakanoki ba Katoliki e bong Karl Rahner le Herbert Vorgrimler, ba tlhalosa gore Tharonngwe “e ka se tlhaloganngwe fa e sa tlhalosiwe mme le fa e setse e tlhalositswe e ka se ka ya tlhaloganngwa ka botlalo.” A tota o ka rata motho yo o sa kgoneng go mo itse kgotsa go mo tlhaloganya? Ka jalo, thuto ya Tharonngwe e kgoreletsa batho go itse le go rata Modimo.
Marco, yo o nopotsweng pelenyana mo go nngwe ya motseletsele ono wa ditlhogo o ne a lemoga gore Tharonngwe ke sekgoreletsi. A re: “Ke ne ke akanya gore Modimo ga a batle gore ke mo itse, mme seo se ne sa dira gore a nne kgakala le go feta, a nne masaitseweng e bile e nne motho yo o seng botsalano gotlhelele.” Le fa go ntse jalo, “Modimo ke Modimo, e seng wa tlhakatlhakano.” (1 Bakorintha 14:33) Ga a dira gore se re se ka ra mo itse. O batla gore re mo itse. Jesu o ne a re: “Re obamela se re se itseng.”—Johane 4:22.
Marco a re: “Fa ke ithuta gore Modimo ga se karolo ya Tharonngwe, kgabagare ke ne ka kgona go nna le kamano le ene.” Fa re leba Jehofa e le wa mmatota go na le gore re akanye gore ke masaitseweng, go motlhofo thata go mo rata. Baebele ya re: “Yo o sa rateng ga a itse Modimo; gonne Modimo o lorato.”—1 Johane 4:8.


text:
SETLHOGO SE SE KAFA NTLE | MAAKA A A DIRANG GORE MODIMO A LEBEGE A SA RATEGE
Kgwetlho ya go Rata Modimo
“‘O rate Jehofa Modimo wa gago ka pelo yotlhe ya gago le ka moya otlhe wa gago le ka mogopolo otlhe wa gago.’ Eno ke taelo e kgolo thata e bile e le ya ntlha.”—Jesu Keresete, 33 C.E. *
Ke kgwetlho mo bathong bangwe go rata Modimo. Mo go bone, go lebega ba ka se kgone go tlhaloganya Modimo, ka gonne a le kgakala e bile a le setlhogo. Ela tlhoko kafa batho bangwe ba ileng ba ikutlwa ka teng:
“Ke ne ka rapela Modimo gore a nthuse mme ka nako e e tshwanang ke ne ke bona e kete o kgakala, e kete a ka se kgone go nkutlwa. Ke ne ke akanya gore Modimo ga a na maikutlo.”—Marco, Italy.
“Le fa ke ne ke batla go direla Modimo ka pelo yotlhe, go ne go lebega a le kgakala thata. Ke ne ke akanya gore ke Modimo yo o setlhogo, yo o batlang fela go re otlhaya. Ke ne ke sa dumele gore a ka kgona go bontsha lorato.”—Rosa, Guatemala.
“Fa ke ne ke le ngwana, ke ne ke akanya gore Modimo o ne a batlana le diphoso mo go rona e bile a iketleeditse go re otlhaya fa re tshwanelwa ke go otlhaiwa. Moragonyana ke ne ke akanya gore ga a botsalano. Mo go nna, Modimo o ne a tshwana le tonakgolo e e laolang batho—mme tota e sa ba kgatlhegele.”—Raymonde, Canada.
Wena o akanya jang? A Modimo ga a ratege? Bakeresete ba ile ba ipotsa potso eo makgolo a mantsi a dingwaga. Tota e bile, mo Metlheng ya Bogare, bontsi jwa batho ba ba mo madumeding a a ipitsang a Bokeresete ba ne ba sa rapele Modimo Mothatayotlhe. Ka ntlha yang? Batho ba ne ba mmoifa ka tsela e e feteletseng. Rahisitori e bong Will Durant ene a re: “Moleofi a ka kgona jang go rapela Modimo yo o boifisang jaana e bile a se botsalano?”
Go tlile jang gore Modimo a tsewe a “boifisa e bile a se botsalano”? Tota Baebele e ruta eng ka Modimo? A go ithuta boammaaruri ka Modimo go ka go thusa gore o mo rate?


text:
Ditshwantsho Tsa Kwa Wallkill Karolo 2 (November 2014 Go ya Go November 2015)
Bosheng jaana Basupi ba ga Jehofa ba ile ba oketsa le go tlhabolola dikago tsa bone tse di kwa Wallkill, New York. Leba ditshwantsho tse di bontshang tiro e ba ileng ba e dira magareng ga November 2014 le November 2015.
December 4, 2014—Kago ya Diofisi 2
Go dirwa tsela e e tsenang mo diofising. Tsela e batho ba fetang mo go yone e tsenngwa dithutafatsi gore batho ba se ka ba wa fa go le mariga. Diofisi tsa Bethele, tsa maloko a Komiti ya Lekala le tsa Lefapha la Tirelo di mo lefelong leno.
December 5, 2014—Kago ya Bonno D
Moithaopi o gotlha fa fatshe ka motšhine pele ba tla go tsenya dithaele. Motšhine ono o gokeletswe mo motšhineng o o gopang leswe gore go se ka ga nna lorole thata.
January 9, 2015—Kago ya Bonno E
Lefelo le baeng le maloko a Bethele a a fetang 200 a tsenang mo go lone fa ba tsena mo Kagong ya Bonno E. Go ile ga tsenngwa difensetere tse di sa tsenyeng lesedi le lentsi le thulaganyo ya go tima molelo.
February 9, 2015—Lefelo la go Gatisa
Mokaulengwe o golaganya dithapo tse di tla tsenngwang mo kagong e e tla dirisediwang go ruta baithaopi gore ba nne le bokgoni jwa go bereka ka dilo tse di jaaka go tsenya diphaepe tsa metsi le motlakase.
February 17, 2015—Lefelo la go Gatisa
Moithaopi o tsenya lobone mo Lefapheng la go Thapisa.
March 2, 2015—Kago ya Diofisi 1
Moithaopi o tlhatlhoba dilo tsa motlakase. Lefelo leno le diretswe mafapha a ofisi ya lekala a a tswang kwa Brooklyn.
March 3, 2015—Kago ya Bonno D
Moithaopi o lomaganya diphaepe tse di tsamaisang metsi a a mogote.
March 31, 2015—Kago ya Bonno D
Baithaopi ba kaba fensetere gore e se ka ya tsenya metsi. Difensetere tseno di thusa go boloka motlakase ka nako ya selemo le ya mariga. Go na le difensetere tsa mofuta ono di le 298 mo kagong eo fela.
April 17, 2015—Kago ya Diofisi 1
Baithaopi ba aga lobota la lefelo le dikoloi di tla phakang mo go lone ba dirisa maje a lobota lo lo ileng lwa agiwa ka bo1970. Lefelo leo le fa gare ga Kago ya Diofisi 1 le Kago ya Bonno E.
April 17, 2015—Kago ya Diofisi 1
Mokaulengwe o gotlha lobota pele lo pentiwa. Lefapha la Diakhaonto, la Dikhomputara le la go Reka le tla dirisa diofisi tseno.
June 8, 2015—Kago ya Bonno D
Mokaulengwe o goga dithapo tsa motlakase gore a di tsenye mo paleng e e sireletsang dikago mo magadimeng.
June 8, 2015—Kago ya Bonno D
Ka nako ya fa dikago tsa Wallkill di ne di okediwa, bakaulengwe ba ile ba tlhomamisa gore ba tlogela tikologo fela jaaka e ntse go akaretsa le ditlhare tse re di bonang mo setshwantshong seno. Tanka ya metsi e e tlhageletseng ka fa molemeng, e kgona go baya dilitara di le 150 000 tsa metsi a a tla dirisiwang ke maloko a lelapa le a a tla dirisediwang go tima molelo.
June 25, 2015—Kago ya Diofisi 1
Moithaopi o dirisa magong a ka nna 1 800 go dira lobota lo lo tla nnang mo morago ga serala. Magong ano a thusa go laola modumo wa dibuelagodimo.
July 9, 2015—Kago ya Diofisi 2
Charles Reed o simolotse go direla kwa Bethele ka 1958. Mokaulengwe Reed o ile a thusa go dira polane le go tsenya konkereite ka nako ya fa go ne go tsenngwa motšhine wa go printa fa Bethele ya kwa Brooklyn e ne e sa ntse e printela United States le dinaga tse dingwe. Ka nako ya fa Wallkill e ne e okediwa, Mokaulengwe Reed o ne a thusa mo setlhopheng se se netefatsang gore go dirilwe tiro e e duleng diatla.
August 17, 2015—Kago ya Diofisi 1
Baithaopi ba pagolola ditulo tse di tla tsenngwa mo holong. Holo eo e na le ditulo di le 812.
September 21, 2015—Kago ya Diofisi 1
Fa go ne go tlhabololwa holo eno, go ile ga tsenngwa disekirini le dibuelagodimo tse di tlhagelelang mo siling.
October 12, 2015—Kago ya Bonno D
Ba baakanya lefelo le baoki ba tla tlhatlhobelang batho mo go lone. Lefelo leo mmogo le matlwana a lone a ile a okediwa.
October 15, 2015—Setsha sa Wallkill
Dikago tsa Wallkill. Go nna maloko a Bethele a ka nna 2 000 kwa go tsone. Porojeke yotlhe ya go atolosa dikago tseo e ile ya wediwa ka November 30, 2015.
Ithute mo go Oketsegileng
KE BOMANG BA BA DIRANG THATO YA GA JEHOFA GOMPIENO?
Bethele ke Eng?
Bethele ke lefelo le le tlhomologileng le le agilweng ka boikaelelo jwa botlhokwa. Ithute mo go oketsegileng ka batho ba ba berekang koo.


text:
Nka Kgona Jang go Dira Tiro e Ntsi Jaana ya Sekolo?
Se o ka se dirang
Senka lefelo le o ka ithutelang mo go lone. Ga le a tshwanela go nna le sepe se se itayang tsebe. Fa go kgonega, dirisa tafole. Go se ka ga nna le thelebishene mo go yone.
Dira gore dilo tsa botlhokwa di tle pele. E re ka dithuto tsa gago di le botlhokwa, ikemisetse go nna o dira tiro ya gago ya sekolo e e direlwang kwa gae pele.
O se ka wa nnela go beela dilo nako e e tlang. Nna le thulaganyo e e tlhomameng ya go dira tiro ya sekolo mme o e ngaparele.
Nna le thulaganyo. Dira tshwetso ya gore o tshwanetse go dira tiro efe pele, e bo e latelwa ke efe, jalo le jalo. Kwala lenaane leno mo pampiring mme o beele tiro nngwe le nngwe nako. Nako le nako fa o fetsa tiro, e tshwaye gore o e feditse.
Itapolose. Fa o bona o sa tlhole o kgona go tlhoma mogopolo, ikhutse go se kae. Go tswa foo o boele mo tirong ya gago ya sekolo ka bonako jo bo kgonegang.
Itshepe. Gakologelwa, moithuti yo o dirang sentle o bonwa thata ka go tlhoafala e seng ka botlhale. (Diane 10:4) O ka atlega kwa sekolong. Tsaya matsapa, mme o tla bona maduo.


text:
Batsadi ba kopiwa go nna le seabe thutong
Batsadi ba kopilwe go nna le seabe mo dithutong tsa bana gore ba kgone go ntsha maduo a a nametsang.
Mogokgo wa sekole se sebotlana sa Seetelo Memorial kwa Tsabong Mme Kelebogile Mokgosi o buile se mo bokopanong jwa batsadi le barutabana bosheng.
O supile fa go nna le seabe mo thutong ya ngwana go dira gore ngwana le ene a rotloetsege gore a tseye thuto ya gagwe ka tlhwaafalo.
Mme Mokgosi o ne a tlhalosa fa Seetelo e le nngwe ya dikole tse di dirang sentle mo ditlhatlhobong tsa makgaolakgang a lekwalo la bosupa mme se ka dira go feta fa ba tshwaraganela tiro le batsadi.
Modulasetilo wa komiti ya batsadi le barutabana, Rre Disang Kehupetse, ene a re batsadi ba bangwe ga ba na kgatlhego ya go ya diphuthegong tsa batsadi le barutabana. A re motsadi yo a senang kgatlhego mo dithutong tsa ngwana go dira gore a seka a dira sentle e bile le tiro e ba e fiwang go ya go e direla kwa lwapeng ba sa e dire ka ba sena thotloetso.
“Batsadi ba bangwe le fa ba kopiwa go tla sekoleng mabapi le dithuto tsa ngwana ga ba iponatse mme se, se felele se dira gore ngwana le ene a seka a tlhwaafalela tiro ya gagwe”, a tlhalosa.
O supile fa komiti e tshwaragane le barutabana ba dira ka thata go rotloetsa batsadi go tsaya karolo mo dithutong tsa bana mme ba bangwe ba kgona go felela ba tla, fa bangwe bone ba sa iponatse gotlhelele. O ne a tswelela a re batsadi ba ba senang seabe mo thutong ya bana ba rata go itlhaganelela go ngongorega fa bana ba bone ba sa dire sentle mo dithutong e bile ba supa barutabana ka menwana ba re ga ba dire tiro. Rre Kehupetse a re batsadi bangwe ga ba na sepe gore a ngwana o ya sekoleng kana jang e bile a ka se mmotse gore ke eng a sa ye sekoleng, a re batsadi ba go tshwana le ba ba tshwanetse go tseelwa dikgato. E rile a ntsha la gagwe mongwe wa barutabana Mme Lesego Monnaokatswa o ne a bolelela batsadi fa sekole sa bone se na le letlhoko la dibuka tse di dirisiwang ke bana go kwala le tse di balwang.
O ne a supa fa dikgwetlho tse ba kopanang le tsone gompieno di ne di seyo gotlhelele mo dingwageng tse di fetileng ka jalo batsadi ba ba tswe thuso fa ba na le seemo.
O tlhalositse fa ba ne ba leka go kopa mo dikoleng tse dingwe mme ba ne ba kgona go bona dibuka, ka maswabi palo ya tsone e ne e sa lekana.
Ka jalo, o ne a kopa batsadi gore ba rekele bana dibuka tse di kwalelang gore ba tle ba kgone go tswelela le dithuto tsa bone.
Mo go tse dingwe, Mma Monnaokatswa o ne a gwetlha batsadi go fa bana tlhokomelo, ba nne ba le phepa malatsi otlhe, a re bophepa bo botlhokwa mo thutong ya ngwana ka gore o simolola letsatsi a sa tshwenngwe ke sepe e bile a phuthologile.
A re se, se ka dira gore ngwana a itlame go dira ka natla gape le dibuka tsa gagwe di nne di lebega ka dinako tsotlhe e bile go ka tokafatsa le dithuto tsa gagwe. E re le fa go ntse jalo o ne a tlhalosetsa batsadi ka maduo a bana ba ba neng ba dira lokwalo lwa bosupa ngogola.
Le ntswa maduo a bana a wetse tlase ka dintlha tse thataro ko tlase ga lefela (0.6%) a re ba itumelela gore bana ka bontsi ba dirile sentle.
O ne a kopa batsadi gore ba eme ka dinao ba tshwaraganele tiro le barutabana gore mono ngwaga ba dirile go feta fa.
“Fa sekole se sa dire sentle go lebelelwa motsadi, morutabana le ngwana ke ka seo batsadi ba tshwanelwang ke go emela thuto ya bana ba bone ka dinao”, a tlhalosa.
O ne a tlhalosa gore bana ka bontsi ba ba sa direng sentle ke ka ntlha ya gore batsadi ba bone ba goga dinao fa ba kopiwa go tla sekoleng kana mo gongwe ba sa tle fa go tla go itsisiwa ka dithuto tsa ngwana.
Mma Monnaokatswa o ne a gakolola batsadi gore ba duelele bana madi a ditlhabololo ba seka ba salela kwa morago. BOPA


text:
Jaana Na Dil Se Door Star Plus Drama OST Jaana Na Dil Se Mp3 Mp4 Download . Watch Jaana Na Dil Se Door OST Title Full Video Song Jaana Na Dil Se Star Plus Drama Lyrics Full Online Youtube Dailymotion . Listen Online Jaana Na Dil Se Door Theme Song Jaana Na Dil Se Star Plus Hindi Drama . Jaana Na Dil Se Door Title Song Jaana Na Dil Se HD Video Watch Online . Play Jaana Na Dil Se Door Jaana Na Dil Se Title Full Song . Jaana Na Dil Se Door Jaana Na Dil Se With lyrics HD Video Online .
Serial Name: Jaana Na Dil Se Door
Song OST: Jaana Na Dil Se


text:
POLELO 108
Mo Tseleng e e Yang Damaseko
A O ITSE gore monna yo o wetseng fa fatshe yono ke mang? Ke Saulo. Se lebale gore ke ene yo o neng a tlhokometse diaparo tsa ka fa ntle tsa banna ba ba neng ba kgobotletsa Setefane ka maje. A o bona lesedi leo le le phatsimang? Go diragala eng?
Fa Setefane a sena go bolawa, Saulo o etelela pele mo go batleng balatedi ba ga Jesu le go ba bogisa. O tsena mo matlong otlhe a bo a ba gogagoga le go ba latlhela mo kgolegelong. Bontsi jwa barutwa ba tshabela kwa metseng e mengwe mme ba simolola go rera “dikgang tse di molemo” koo. Le fa go ntse jalo, Saulo o ya kwa metseng e mengwe go ya go batla balatedi ba ga Jesu. Jaanong o mo loetong lwa go ya Damaseko. Mme fa a ntse a le mo tseleng, go direga sengwe se se gakgamatsang:
Ka tshoganyetso fela lesedi le le tswang legodimong le phatsima go dikologa Saulo. O wela fa fatshe, jaaka o bona fano. Go tswa foo, lentswe la re: ‘Saulo, Saulo! O mpogisetsang?’ Banna ba ba nang le Saulo ba bona lesedi e bile ba utlwa lentswe, le fa go ntse jalo ga ba tlhaloganye se se buiwang.
Saulo o botsa jaana: ‘O mang Morena?’
Lentswe le mo raya le re: ‘Ke nna Jesu yo o mmogisang.’ Jesu o bua seno ka gonne fa Saulo a bogisa balatedi ba gagwe, Jesu o utlwa e kete go bogisiwa ene.
Jaanong Saulo o botsa jaana: ‘Ke tshwanetse go dira eng, Morena?’
Jesu o mo raya a re: ‘Emelela mme o ye kwa Damaseko. Fa o tsena koo o tla bolelelwa se o tshwanetseng go se dira.’ Fa Saulo a emelela mme a bula matlho, ga a kgone go bona sepe. O foufetse! Ka jalo, banna ba ba nang le ene ba mo tshwara ka seatla mme ba mo isa kwa Damaseko.
Jaanong Jesu o bua le mongwe wa barutwa ba gagwe yo o kwa Damaseko, o mo raya a re: ‘Ananiase, tsamaya o ye kwa mmileng o o bidiwang Tlhamalalo. Fa o goroga kwa ntlong ya ga Judase o batle monna yo o bidiwang Saulo. Ke mo tlhophile gore a nne motlhanka wa me yo o kgethegileng.’
Ananiase o dira jalo. Fa a kopana le Saulo, o mmaya diatla a bo a re: ‘Morena o nthomile kwa go wena gore o kgone go bona gape, o bo o tladiwe ka moya o o boitshepo.’ Gone fela foo, go wa dilo tse e keteng makape mo matlhong a ga Saulo, mme o kgona go bona gape.
Saulo o dirisiwa ka tsela e e gakgamatsang go rerela batho ba ditšhaba di le dintsi. O itsege e le moaposetoloi Paulo, yo re tla ithutang go le gontsi ka ene moragonyana. Le fa go ntse jalo, a re bone gore ke eng se Modimo a romang Petere gore a se dire.


text:
KAROLO 12
O ka Dira Eng Gore o Nne le Botshelo Jwa Lelapa jo bo Itumedisang?
Lorato lo botlhokwa gore lelapa le itumele. Baefeso 5:33
Molao wa Modimo wa re lenyalo le tshwanetse go nna magareng ga monna a le mongwe le mosadi a le mongwe.
Monna yo o lorato o tshwara mosadi wa gagwe ka bonolo e bile o a mo tlhaloganya.
Mosadi o tshwanetse go dirisana sentle le monna wa gagwe.
Bana ba tshwanetse go utlwa batsadi ba bone.
Nna pelonomi, o ikanyege, o se ka wa nna setlhogo le go tlhoka boikanyegi. Bakolosa 3:5, 8-10
Lefoko la Modimo la re monna o tshwanetse go rata mosadi wa gagwe jaaka mmele wa gagwe mme mosadi o tshwanetse go nna le tlotlo e e boteng mo monneng wa gagwe.
Go tlhakanela dikobo le mongwe yo o sa nyalanang le ene go phoso. Go nyala lefufa le gone go phoso.
Lefoko la ga Jehofa le ruta malapa gore a tshwanetse go dira eng gore a itumele.
Ithute mo go Oketsegileng
DIKGANG TSE DI TSWANG KWA MODIMONG!
O ka Dira Jang Gore Lelapa la Gago le Itumele?
Jehofa, Modimo yo o itumetseng, o batla gore malapa a itumele. Bona kgakololo e e mosola e Baebele e e nayang banna ba ba nyetseng, basadi ba ba nyetsweng, batsadi le bana.


text:
Dihele ke Eng? A ke Lefelo le Batho ba Tlhokofadiwang ka Bosakhutleng Kwa go Lone?
Karabo ya Baebele
Dithanolo dingwe tsa Baebele di dirisa lefoko “dihele” fa di ranola lefoko la Sehebera “Sheole” le le le tshwanang le lone la Segerika e leng “Hadese,” mme mafoko ano ka bobedi a kaya lebitla le le tlwaelegileng. (Pesalema 16:10; Ditiro 2:27) Batho ba le bantsi ba dumela gore go na le molelo wa dihele jaaka go bontshitswe mo setshwantshong sa bodumedi se se tlhagang mo setlhogong seno. Mme Baebele yone ga e rute jalo.
Batho ba ba leng kwa diheleng ga ba itse sepe ka jalo ba ka se utlwe botlhoko bope. “Ga go na tiro le fa e le go loga maano le fa e le kitso le fa e le botlhale kwa Sheole.”—Moreri 9:10.
Batho ba ba siameng ba ya diheleng. Banna ba ba ikanyegang e bong Jakobe le Jobe ba ne ba itse gore ba tla ya diheleng.—Genesise 37:35; Jobe 14:13.
Kotlhao ya boleo ke loso, e seng go tlhokofadiwa kwa diheleng. “Yo o suleng o golotswe mo boleong.”—Baroma 6:7.
Go tlhokofatsa batho ka bosakhutleng go ne go tla bo go kaya gore Modimo ga a na tshiamiso. (Duteronome 32:4) Fa motho wa ntlha e bong Adame a sena go leofa, Modimo o ne a mo raya a re kotlhao ya gagwe ke gore o ne a ka se tlhole a nna gone: “O lorole mme o tla boela mo loroleng.” (Genesise 3:19) Modimo o ne a tla bo a buile maaka fa e le gore o ne a isa Adame kwa molelong wa dihele.
Go tlhokofatsa batho ka bosakhutleng ke selo se Modimo a sa se akanyeng gotlhelele. Kgang ya gore Modimo o tla otlhaya batho kwa molelong wa dihele ga e dumalane le thuto ya Baebele ya gore “Modimo ke lorato.”—1 Johane 4:8; Jeremia 7:31.


text:
JW LIBRARY
Go Thusa ba ba Dirisang Windows
JW Library ke app ya semolao ya Basupi ba ga Jehofa. E na le dithanolo tsa Baebele tse di farologaneng, dibuka le diboroutšhara tse di dirisiwang go ithuta Baebele.
Ke Eng se Sesha mo Version 9.0?
ELA TLHOKO: Version eno e tlhoka gore o bo o dirisa Windows 10 kgotsa tse di tlang morago ga yone.
Karolo ya go kwala dintlha fa o ntse o ithuta
Karolo e e go thusang go rulaganya dintlha tse o di kwadileng
Karolo e o ka e dirisang go boloka dintlha tse o di kwadileng, tse o di thaletseng le tse o di tshwaileng mo dikgatisong
MO KAROLONG ENO
Simolola go Dirisa JW Library mo Didirisiweng Tsa Windows
Ithute go dirisa dikarolo tsa konokono tsa app ya JW Library mo didirisiweng tsa Windows.
Go Tsenya Dibaebele Le go Di Rulaganya mo Windows
Ithute go itseela le go rulaganya Dibaebele mo app ya JW Library e e mo didirisiweng tsa Windows.
Go Tsenya Dikgatiso Le go Di Rulaganya mo Windows
Ithute go tsenya dikgatiso le go rulaganya mo app ya JW Library e e mo didirisiweng tsa Windows.
Go Tshwaya Dintlha Le go Di Rulaganya mo Windows
Ithute go tshwaya dintlha le go di rulaganya mo JW Library e e mo didirisiweng tsa Windows.
Boela Kwa Dilong Tse o Setseng o di Badile mo Windows
Ithute go boela kwa dilong tse o di badileng mo app ya JW Library e e nang le didirisiwa tsa Windows.
Rulaganya Tsela e o Batlang go Bala Dikgatiso ka Yone mo Windows
Ithute go rulaganya tsela e o batlang go bala dikgatiso ka yone mo JW Library e e mo didirisiweng tsa Windows.
Batla Lefoko mo Baebeleng Kgotsa mo Kgatisong mo Windows
Ithute go batla lefoko mo Baebeleng kgotsa mo dikgatisong tse di mo app ya JW Library e e mo didirisiweng tse di nang le Windows.
Thalela Dintlha mo Windows
Ithute go tshwaya dintlha mo app ya JW Library e e mo didirisiweng tse di nang le Windows.
Dipotso Tse Gantsi di Bodiwang ka JW Library (Windows)
Bona dikarabo tsa dipotso tse gantsi di bodiwang.


text:
O Fodisa Lebadi Jang (Cómo Se Cura Una Herida)
пpeBoд Ha TcBaHa
O Fodisa Lebadi Jang
Go botlhoko jang go itharabololwa ke nnete e babang
Go lemoga maikutlo a maabane e ne ele maithamako fela
Go itse gore go fedile
Go botlhoko go bona fa lebota la maloba
Le ne le sira matlho ame go bona nnete
Chorus
O fodisa lebadi jang
Boitshwarelo bo le thata, o ka se lebale
O leba lefatshe jang pelo e phatlogile
Ha maswabi a phuthamisa lefatshe
Ke ne ke sa akanye o ka ntsietsa
Kutlobotlhokong yotlhe, tumelo e ntshegeditse
Mo maikwatlhaong a senang palo, ke batlile kgothatso
Ka lelalela legodimong, ka botsa
(Chorus)
Tsietso ya gago e nthutile se,
Ga go sepe se babalesegileng
Le gore, go tshepagala fela Modimo
ИcпaHckи
Cómo Se Cura Una Herida
Oщe пpeBoди Ha "Cómo Se Cura Una Herida"
ИcпaHckи → TcBaHa
Moля, пoMorHeTe "Cómo Se Cura Una Herida" дa бъдe пpeBeдeHa
Jaci Velasquez: Toп 6
KoMeHTapи


text:
BASHA BA BOTSA JAANA
Nka Dira Jang Gore ke Robale mo go Lekaneng?
Baebele ya re: “
Boikhutso jo bo tletseng seatla bo botoka go na le tiro ya bonatla e e tletseng seatla gabedi le go kgaratlhela phefo.” (Moreri 4:6) Fa o sa robale sentle, seno se ka ama tsela e o akanyang ka yone le e o berekang ka yone!
“Fa ke sa robala mo go lekaneng, ga ke kgone go akanya sentle. Ga ke kgone go tlhoma mogopolo mo go sepe fela!”
—Rachel, 19.
“Mo e ka nnang ka 2:00 p.m. ke lapa thata jaana mo go ka diregang gore ke robale ke ntse ke tlotla!”—Kristine, 19.
A o tlhoka go robala mo go lekaneng? Dilo tse di latelang ke tse bangwe ba balekane ba gago ba di dirileng.
Tila go robala bosigo thata. Catherine wa dingwaga tse 18 o bolela jaana: “
Ke ntse ke dira maiteko a go robala ka nako.”
Tlogela go tlotla go fitlha go nna bosigo thata. Richard wa dingwaga tse 21 a re: “
Ka dinako tse dingwe ditsala tsa me di a nteletsa kgotsa di nthomelela melaetsa bosigo thata, mme bosheng jaana ke ithutile go emisa motlotlo ke bo ke robala.”
Ikemisetse go robala ka nako e e tshwanang. Jennifer wa dingwaga tse 20 a re: “
Bosheng jaana, ke leka go robala le go tsoga ka nako e e tshwanang letsatsi le letsatsi.”
Sephiri sa go Atlega: Leka go robala diura di le robedi bosigo bongwe le bongwe.
O ka solegelwa molemo thata ke go tsaya dikgato di se kae fela tse di motlhofo gore o robale ka nako. Gakologelwa gore, go nna le botsogo jo bo siameng go tla go thusa gore o lebege sentle, o nne matlhagatlhaga le gore o dire ka botswapelo.
Go farologana le dilo dingwe mo botshelong, botsogo jwa gago ke sengwe se o ka kgonang go se laola. Erin wa dingwaga tse 19 a re: “
Kwa bofelong, botsogo jwa gago bo ikaegile ka motho a le mongwe fela”


text:
BASHA BA BOTSA JAANA
Nka Tlhotlheletsega Jang Gore ke Ikatise?
Baebele ya re: “
Go thapisa mmele go tswela mosola.” (1 Timotheo 4:8) Le fa go ntse jalo, basha ba le bantsi ba ba reng “Ke batla go ikatisa,” go bonala ba sa rate go dira jalo.
“Ga o ka ke wa dumela gore ke bana ba bakae ba ba neng ba palelwa ke go falola thuto ya go ikatisa fa ke ne ke le kwa sekolong se segolwane. E ne e le yone thuto e e motlhofo, e tshwana fela le go ja dijo tsa motshegare!”—Richard, 21.
“Bangwe ba akanya gore, ‘Tota ga go tlhokege gore o taboge kwa ntle mo mogoteng wa letsatsi go fitlha o fufula o bo o lapa, ntswa o ka itshamekela motshameko wa bidio o o dirang gore o ipone e kete o a taboga.’”—Ruth, 22.
Fa e le gore le wena o ikutlwa jalo, sekaseka melemo e meraro e o tla e bonang fa o nna le mokgwa o o siameng wa go ikatisa.
Molemo 1. Go ikatisa go nonotsha mmele gore o kgone go lwantsha malwetse. Rachel wa dingwaga tse 19 a re: “
Rre o ne a tlhola a re, ‘Fa o sa iphe nako ya go ikatisa, o tla nna le nako ya go lwala.’ ”
Molemo 2. Go ikatisa go dira gore boboko bo ntshe dikhemikale tse di go thusang go ritibala. Emily yo o nang le dingwaga di le 16 a re: “
Go taboga go nthusa go ritibala fa ke na le dilo di le dintsi mo mogopolong. Ke ikutlwa ke lapologetswe mo mmeleng mme ke imologile mo maikutlong.”
Molemo 3. Go ikatisa go dira gore go nne le dilo tse dingwe tse o ka di ipelelang. Ruth, wa dingwaga tse 22 a re: “
Ga ke rate go nna mo ntlong, ka jalo dilo dingwe tse ke di dirang fa ke ikatisa ke go iphokisa phefo, go thuma, go relela mo kapokong le go palama baesekele.”
Sephiri sa go Atlega: Iphe bobotlana metsotso e le 20 gararo ka beke o ikatisa mmele ka matlhagatlhaga, o dira sengwe se o se itumelelang.
Gakologelwa seno: Le fa dijini di na le seabe, tsela e o lebegang ka yone gantsi e laolwa ke tsela e o tlhophang go tshela ka yone. Ka jalo, fa o re “Ke batla go ikatisa,” ke wena o itirelang tshwetso; o ka dira sengwe ka gone!


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
1 Timotheo 3:1-16
3 Polelo eo e a ikanyega.+Fa monna ope a kgaratlhela tiro ya bolebedi,+ o eletsa tiro e e molemo.2 Jalo, molebedi o tshwanetse go nna yo o se nang se a ka tshwaiwang phoso+ ka sone, monna wa mosadi a le mongwe, yo o tekatekano+ mo mekgweng, a itekanetse sentle mo mogopolong,+ a dira dilo ka thulaganyo,+ a tshola baeng,+ a tshwanelega go ruta,+3 a se letagwa le le tsosang modumo,+ a se moitei,+ mme a le tekatekano,+ a sa rate ntwa,+ a se morati wa madi,+4 e le monna yo o okamelang ba ntlo ya gagwe ka mokgwa+ o o molemo, a na le bana ba ba mo taolong ka bomasisi+ jotlhe;5 (eleruri fa monna mongwe a sa itse go okamela ba e leng ba ntlo ya gagwe, o tla tlhokomela jang phuthego ya Modimo?)6 e se monna yo o sa tswang go sokologa,+ e se re kgotsa a gogomosiwa ke boikgogomoso+ mme a wele mo katlholong e Diabolo+ a atlhotsweng ka yone.7 Mo godimo ga moo, gape o tshwanetse go supelwa ka tsela e e molemo ke batho ba ba kwa ntle,+ gore a se ka a wela mo kgobong le mo serung+ sa ga Diabolo.8 Batlhanka ba bodiredi+ ka tsela e e tshwanang ba tshwanetse go nna ba ba dirang dilo ka masisi, ba se temepedi, ba sa ineele mo beineng e ntsi, ba se bopelotshetlha jwa poelo+ ya go sa ikanyege,9 ba tshegeditse sephiri se se boitshepo+ sa tumelo ka segakolodi+ se se phepa.10 Gape, a bano ba lekwe+ pele gore a ba a tshwanela, go tswa foo a ba dire e le badiredi, e re ka ba se na se ba ka latofadiwang+ ka sone.11 Basadi ka tsela e e tshwanang ba tshwanetse go nna ba ba dirang dilo ka masisi, ba sa senye batho maina,+ ba le tekatekano+ mo mekgweng, ba ikanyega mo dilong tsotlhe.+12 A batlhanka ba bodiredi ba nne banna ba mosadi a le mongwe,+ ba okamela bana le ba ntlo+ ya bone ka mokgwa o o siameng.13 Gonne banna ba ba direlang ka mokgwa o o molemo ba iponela boemo jo bo molemo+ le kgololesego e kgolo ya go bua+ mo tumelong ka ga Keresete Jesu.14 Ke go kwalela dilo tseno, le fa ke solofela go tla kwa go wena mo bogautshwaneng,+15 mme fa go ka diragala gore ke diege, gore o itse kafa o tshwanetseng wa itshwara ka gone mo go ba ntlo ya Modimo,+ e e leng phuthego ya Modimo yo o tshelang, pilara le setshegetso+ sa boammaaruri.16 Eleruri, go a dumelwa gore sephiri se se boitshepo+ sa boineelo jono jwa bomodimo se segolo: ‘O ne a bonadiwa mo nameng,+ a bolelwa a siame mo moyeng,+ a bonala mo baengeleng,+ a rerwa mo gare ga ditšhaba,+ ga dumelwa mo go ene mo lefatsheng,+ a amogelwa kwa godimo ka kgalalelo.’+


text:
Jesu—Kwa a Neng a Tswa Gone
Jesu—Kwa a Neng a Tswa Gone
“[Pilato] a tsena gape mo ntlong ya segosi ya molaodi a raya Jesu a re: ‘O tswa kae?’ Mme Jesu a se ka a mo araba.”—JOHANE 19:9.
MMUSI wa kwa Roma e bong Ponto Pilato o ne a botsa potso eo fa Jesu a ne a le mo tshekong e e amang botshelo jwa gagwe. * Pilato o ne a itse gore Jesu o ne a tswa kwa karolong efe ya Iseraele. (Luke 23:6, 7) Gape o ne a itse gore Jesu e ne e se motho yo o tlwaelegileng. A Pilato o ne a ipotsa gore a Jesu o ne a kile a tshela pele? A tota mmusi yono wa moheitane o ne a iketleeleditse go amogela boammaaruri le go tshela go dumalana le jone? Le fa lebaka la potso ya gagwe e ka tswa e ne e le lefe, Jesu ga a ka a mo araba, mme go ise go ye kae go ne ga bonala sentle gore Pilato o ne a amegile thata ka maemo a gagwe e seng ka boammaaruri le tshiamiso.—Mathaio 27:11-26.
Se se itumedisang ke gore batho ba ba peloephepa ba ba batlang go itse gore Jesu o ne a tswa kae ba ka bona karabo motlhofo. Baebele e tlhalosa sentle gore Jesu Keresete o ne a tswa kae. Ela tlhoko dintlha tse di latelang.
▪ Kwa a tsholetsweng gone Dipatlisiso tsa gompieno di bontsha gore Jesu o ne a tsholelwa mo lefelong la maemo a a kwa tlase kwa motseng wa Bethelehema wa Judea mo tshimologong ya letlhafula la ngwaga o gompieno o itsiweng e le 2 B.C.E. Taelo ya go ikwadisa e Kaesare Aguseto a neng a e ntshitse e ne ya pateletsa mmaagwe Jesu e bong Marea yo o neng “a goletswe,” le monna wa gagwe e bong Josefa, gore ba tseye mosepele go ya kwa Bethelehema, motse o Josefa a tsholetsweng kwa go one. E re ka motse o ne o tletse batho, banyalani bano ga ba a ka ba bona marobalo, ka jalo ba ne ba tshwanelwa ke go nna mo bonnong jwa diruiwa kwa Jesu a neng a tsholelwa gone a bo a bewa mo bojelong jwa diruiwa.—Luke 2:1-7.
Makgolokgolo a dingwaga pele ga moo, boporofeti jwa Baebele bo ne jwa bolelela pele lefelo le Jesu a neng a tla tsholelwa kwa go lone: “Wena, Bethelehema Eferatha, yo monnye thata go ka nna mo gare ga dikete tsa Juda, go tswa mo go wena go tla tla mo go nna yo o tla nnang mmusi mo Iseraele.” * (Mika 5:2) Go lebega Bethelehema e ne e le motse o monnye thata gore o ka umakiwa le metse e e mo nageng ya Juda. Le fa go ntse jalo, motsana ono o ne o tla nna le tshiamelo nngwe e e sa tshwaneng le epe. Mesia yo o solofeditsweng, kgotsa Keresete, o ne a tla tswa mo Bethelehema.—Mathaio 2:3-6; Johane 7:40-42.
▪ Kwa a goletseng gone Fa lelapa la gaabo Jesu le sena go nna lobaka lo lokhutshwane kwa Egepeto, le ne la fudugela kwa Nasaretha, motse o o kwa porofenseng ya Galalea o o dikilometara di ka nna 96 go ya kwa bokone jwa Jerusalema. Ka nako eo, Jesu o ne a ise a tshware dingwaga tse tharo. O ne a golela mo lelapeng le legolo, le e ka tswang e ne e le la maemo a a kwa tlase, mo kgaolong eo e ntle e balemi, badisa le batshwaraditlhapi ba neng ba dira ditiro tsa bone mo go yone.—Mathaio 13:55, 56.
Makgolokgolo a dingwaga pelenyana, Baebele e ne ya bolelela pele gore Mesia o ne a tla nna “Monasaretha.” Mokwadi wa Efangele e bong Mathaio a re lelapa la gaabo Jesu le ne la tla go nna kwa “Nasaretha, gore go tle go diragadiwe se se neng sa buiwa ka baporofeti ga twe: ‘O tla bidiwa Monasaretha.’” (Mathaio 2:19-23) Leina Monasaretha le lebega le amana le lefoko la Sehebera le le kayang “letlhogela.” Go bonala Mathaio a ne a bua ka boporofeti jwa ga Isaia jo bo neng bo bitsa Mesia “letlhogela” le le tswang mo go Jese, se se rayang gore Mesia e ne e tla nna setlogolwana sa ga Jese, rraagwe Kgosi Dafide. (Isaia 11:1) Tota Jesu e ne e le setlogolwana sa ga Jese ka Dafide.—Mathaio 1:6, 16; Luke 3:23, 31, 32.
▪ Kwa a neng a tshela gone pele Baebele e ruta gore Jesu o ne a tshela lobaka lo loleele pele a tsholelwa mo bonnong jwa diruiwa kwa Bethelehema. Boporofeti jwa ga Mika, jo bo nopotsweng pelenyana, bo tswelela ka go re Jesu ke yo o “simologileng mo metlheng ya bogologolo, mo metlheng e e se nang tshimologo.” (Mika 5:2) E re ka Jesu e le Morwa Modimo wa leitibolo, e ne e le sebopiwa sa moya se se neng se tshela kwa legodimong pele a tsholwa mo lefatsheng e le motho. Jesu ka boene o ne a re: “Ke fologile kwa legodimong.” (Johane 6:38; 8:23) Seno se ne sa kgonega jang?
Jehofa Modimo o ne a dirisa moya o o boitshepo go dira kgakgamatso ka go fetisetsa botshelo jwa Morwawe wa kwa legodimong mo sebopelong sa kgarebane ya Mojuda e bong Marea gore a tsholwe e le motho yo o itekanetseng. * Eno ke kgakgamatso e Modimo Mothatayotlhe a neng a ka e dira motlhofo fela. Go ntse fela jaaka moengele a ne a tlhalosetsa Marea a re, “mo Modimong ga go polelo e e se kitlang e kgonega.”—Luke 1:30-35, 37.
Baebele ga e re bolelele fela gore Jesu o ne a tswa kae. Diefangele tse nnè—Mathaio, Mareko, Luke le Johane—di re bolelela go le gontsi malebana le kafa a neng a tshela ka gone.
[Dintlha tse di kwa tlase]
^ ser. 3 Fa o batla tshedimosetso e e oketsegileng ka go tshwarwa le go sekisiwa ga ga Jesu, bona setlhogo se se reng “Tsheko E e Sa Tsamaisiwang Sentle go Gaisa Tsotlhe Tse di Kileng Tsa Tshwarwa,” se se mo go tsebe 18-22 mo makasineng ono.
^ ser. 6 Go lebega Bethelehema e kile ya bo e bidiwa Eferatha.—Genesise 35:19.
^ ser. 10 Jehofa ke leina la Modimo le le senotsweng mo Baebeleng.


text:
A Basupi ba ga Jehofa ke Lekoko?
Nnyaa, Basupi ba ga Jehofa ga se lekoko. Go na le moo, re Bakeresete ba ba lekang ka natla go etsa sekao sa ga Jesu Keresete le go tshela go dumalana le dithuto tsa gagwe.
Lekoko ke eng?
Batho ba tlhalosa lefoko “lekoko” ka ditsela tse di sa tshwaneng. Le fa go ntse jalo, ela tlhoko dikgopolo tse pedi ka makoko le gore ke eng fa dikgopolo tseno di sa re tshwanele.
Batho bangwe ba akanya gore lekoko ke bodumedi jo bosha kgotsa jo bo sa tlwaelegang. Basupi ba ga Jehofa ga ba a tlhama bodumedi jo bosha. Go na le moo, re latela kobamelo ya Bakeresete ba lekgolo la ntlha la dingwaga, ba sekao sa bone le dithuto tsa bone di kwadilweng mo Baebeleng. (2 Timotheo 3:16, 17) Re dumela gore Dikwalo Tse di Boitshepo ke tsone tse di tshwanetseng go bua se se amogelesegang mo kobamelong.
Bangwe ba akanya gore lekoko ke setlhopha se se kotsi sa bodumedi se se eteletsweng pele ke motho mongwe. Basupi ba ga Jehofa ga ba tseye motho ope e le moeteledipele wa bone. Go na le moo, re dira dilo go dumalana le se Jesu a se boleletseng balatedi ba gagwe fa a ne a re: “Moeteledipele wa lona o mongwe, e bong Keresete.”—Mathaio 23:10.
Basupi ba ga Jehofa ga se setlhopha se se kotsi, mme bodumedi jwa bone bo solegela bone mmogo le batho ba bangwe molemo. Ka sekai, bodiredi jwa rona bo thusitse batho ba le bantsi gore ba fenye mekgwa e e sa siamang, jaaka go dirisa diokobatsi le bojalwa ka tsela e e sa siamang. Mo godimo ga moo, re tshwara ditlelase tsa go ithuta go bala le go kwala mo lefatsheng lotlhe, mme di solegela batho ba le bantsi molemo. Gape re nna le seabe mo tirong ya namolo ka nako ya masetlapelo. Re leka ka natla go tlhotlheletsa batho ba bangwe ka tsela e e molemo, fela jaaka Jesu a ne a laela balatedi ba gagwe gore ba dire jalo.—Mathaio 5:13-16.


text:
Dintlha Tse di Kwa Bofelong
1 JEHOFA
Leina la Modimo ke Jehofa mme le kaya gore “O Dira Gore go Diragale.” Jehofa ke Mothatayotlhe e bile o bopile sengwe le sengwe. O na le maatla a go dira sengwe le sengwe se a se batlang.
Leina la Modimo le ne le kwalwa ka ditlhaka di le nnê tsa Sehebera. Ka Seesemane le emelwa ke ditlhaka YHWH kgotsa JHVH. Leina la Modimo le tlhagelela makgetlo a ka nna 7 000 mo mekwalong ya ntlhantlha ya Sehebera. Batho ba bitsa leina Jehofa go ya ka tsela e puo ya bone e le bitsang ka yone.
2 BAEBELE E “TLHOTLHELEDITSWE KE MODIMO”
Modimo ke Mokwadi wa Baebele mme o dirisitse batho go e kwala. Seno se tshwana le fa rrakgwebo a bolelela mokwaledi wa gagwe gore a kwale eng mo lekwalong. Modimo o ne a dirisa moya o o boitshepo go kaela bakwadi ba Baebele gore ba kwale dikakanyo tsa gagwe. Moya o o boitshepo o ne o ba kaela ka ditsela tse di farologaneng, ka dinako tse dingwe o ne o dira gore ba bone dilo tse batho ba bangwe ba neng ba sa di bone kgotsa o dira gore ba lore le go kwala ka ditoro tseo.
3 MELAOMETHEO
Tseno ke dithuto tsa konokono tse di mo Baebeleng. Ka sekai, molaomotheo o o reng, “go itlwaelanya le ba ba bosula go senya mekgwa e e molemo,” o re ruta gore batho ba re fetsang nako e ntsi re na le bone ba ka re tlhotlheletsa ka tsela e e siameng kgotsa e e sa siamang. (1 Bakorintha 15:33) Molaomotheo o o reng, “le fa e le eng se motho a se jalang, o tla roba sone seno gape” o re ruta gore re ka se tile diphelelo tsa ditshwetso tsa rona.—Bagalatia 6:7.
4 BOPOROFETI
Ke melaetsa e e tswang kwa Modimong. E ka nna tlhaloso ya se Modimo a ikaeletseng go se dira, thuto ya boitshwaro, taelo kgotsa katlholo. Gape e ka nna molaetsa wa sengwe se se tla diregang mo nakong e e tlang. Go na le boporofeti jo bontsi jwa Baebele jo bo setseng bo diragaditswe.
5 BOPOROFETI JO BO BUANG KA MESIA
Jesu o ile a diragatsa boporofeti jo bontsi jo bo mo Baebeleng jo bo buang ka Mesia. Bona lebokoso le le reng, “ Boporofeti jo bo Buang ka Mesia.”
▸ Kgao. 2, ser. 17, ntlha e e kwa tlase.
6 SE MODIMO A IKAELETSENG GO SE DIRA KA LEFATSHE
Jehofa o ne a bopa lefatshe gore e nne paradaise e batho ba ba mo ratang ba tla nnang mo go yone. Boikaelelo jwa gagwe ga bo ise bo fetoge. Mo nakong e e sa fediseng pelo, Modimo o tla fedisa bosula le go naya batho ba gagwe botshelo jo bo sa khutleng.
7 SATANE DIABOLO
Satane ke moengele yo o neng a dira gore batho le baengele ba bangwe ba tsuologele Modimo. O bidiwa Satane, leina le le kayang “Moganetsi” ka gonne o kgatlhanong le Jehofa. Gape o bidiwa Diabolo, leina le le kayang “Mosebi,” ka gonne o ile a bua maaka ka Modimo e bile o tsietsa batho.
8 BAENGELE
Jehofa o ne a bopa baengele pele a bopa lefatshe. O ne a ba bopetse gore ba tshele kwa legodimong. Go na le baengele ba le bantsi thata. (Daniele 7:10) Ba na le maina le botho jo bo sa tshwaneng mme baengele ba ba ikanyegang ba ba ikokobeditseng ba gana go obamelwa ke batho. Ba na le maemo le ditiro tse di farologaneng. Dingwe tsa ditiro tseno di akaretsa go direla fa setulong sa Bogosi sa ga Jehofa, go isa melaetsa ya ga Jehofa, go sireletsa le go kaela batlhanka ba gagwe ba ba mo lefatsheng, go diragatsa dikatlholo tsa gagwe le go tshegetsa tiro ya go rera. (Pesalema 34:7; Tshenolo 14:6; 22:8, 9) Mo nakong e e tlang, ba tla thusa Jesu go lwa mo ntweng ya Haramagedona.—Tshenolo 16:14, 16; 19:14, 15.
9 BOLEO
Boleo ke maikutlo, dikakanyo le sepe fela se re se dirang se se leng kgatlhanong le Jehofa kgotsa thato ya gagwe. E re ka boleo bo senya botsala jwa rona le Modimo, o re neile melao le melaometheo e e re thusang go tila go dira boleo ka boomo. Kwa tshimologong, Jehofa o ne a bopa sengwe le sengwe se se na boleo mme fa Adame le Efa ba ne ba tlola taelo ya ga Jehofa, ba ne ba nna baleofi. Ba ne ba tsofala le go swa mme e re ka ba fetiseditse boleo joo mo go rona, re a tsofala e bile re a swa.
10 HARAMAGEDONA
Eno ke ntwa ya Modimo fa a tla bo a senya Satane le batho ba gagwe ba ba bosula.
11 BOGOSI JWA MODIMO
Bogosi Jwa Modimo ke puso e Jehofa a e tlhomileng kwa legodimong. Jesu Keresete ke Kgosi ya jone. Mo nakong e e tlang, Jehofa o tla dirisa Bogosi jwa gagwe go tlosa bosula jotlhe. Bogosi Jwa Modimo bo tla busa lefatshe.
12 JESU KERESETE
Modimo o ile a bopa Jesu pele a bopa sengwe le sengwe. Jehofa o ne a mo romela mo lefatsheng gore a tle go re swela. Fa Jesu a sena go bolawa, Jehofa o ne a mo tsosa mo baswing. Gone jaanong Jesu o busa kwa legodimong mo Bogosing Jwa Modimo.
13 BOPOROFETI JO BO BUANG KA DIBEKE DI LE 70
Baebele e ile ya porofeta kgotsa ya bolelela pele gore Mesia o tla tla. Seno se ne se tla diragala go ela kwa bokhutlong jwa metlha e e bidiwang dibeke di le 69, e e simologileng ka ngwaga wa 455 pele Keresete a tla mo lefatsheng le go khutla ka ngwaga wa 29.
Re itse jang gore metlha eo e ile ya khutla ka 29? Dibeke di le 69 di ile tsa simologa ka ngwaga wa 455 pele Keresete a tla mo lefatsheng fa Nehemia a ne a goroga kwa Jerusalema le go simolola tiro ya go aga motse oo sesha. (Daniele 9:25; Nehemia 2:1, 5-8) Fela jaaka lefoko la Seesemane “dozen” le dira gore re akanye ka 12, lefoko “beke” le dira gore re akanye ka 7. Go ya ka molao wa boporofeti o o reng “letsatsi le emelwa ke ngwaga,” dibeke tse go buiwang ka tsone mo boporofeting ga se dibeke tsa mmatota tse di nang le malatsi a le supa go na le moo, ke dibeke tse di emelang dingwaga di le supa. (Dipalo 14:34; Esekiele 4:6) Seno se raya gore beke e le nngwe e emela dingwaga di le supa, se se rayang gore dibeke di le 69 ke dingwaga di le 483 (69 x 7). Fa re bala dingwaga di le 483 go tloga mo go 455 pele Keresete a tla mo lefatsheng, re fitlha mo ngwageng wa 29, e leng ngwaga o ka one Jesu a neng a kolobediwa go nna Mesia!—Luke 3:1, 2, 21, 22.
Boporofeti joo bo ne bo bua ka beke e nngwe gape, e e emelang dingwaga tse dingwe tse supa. Mo go yone nako eo, ka ngwaga wa 33, Mesia o ne a tla bolawa mme go simologa ka ngwaga wa 36, dikgang tse di molemo tsa Bogosi Jwa Modimo di ne di tla rerwa mo ditšhabeng tsotlhe e seng mo Bajudeng fela.—Daniele 9:24-27.
14 THUTO YA MODIMO RARA, MODIMO MORWA, MODIMO MOYA O O BOITSHEPO KE THUTO YA MAAKA
Baebele e ruta gore Jehofa Modimo ke Mmopi le gore ke ene a bopileng Jesu pele a bopa dilo tse dingwe. (Bakolosa 1:15, 16) Jesu ga se Modimo Mothatayotlhe. Le ka motlha ga a ise a ko a re o lekana le Modimo. Tota e bile, o ne a re: “Rara o mogolo bogolo go nna.” (Johane 14:28; 1 Bakorintha 15:28) Mme madumedi a mangwe a ruta gore Modimo ke medimo e le meraro, gore go na le Modimo Rara, Modimo Morwa le Modimo Moya o o Boitshepo. Thuto eno ga e yo mo Baebeleng. Ke thuto ya maaka.
Moya o o boitshepo ke maatla a Modimo a a sa bonaleng a Jehofa a a dirisang go diragatsa thato ya gagwe. Ga se motho. Ka sekai, Bakeresete ba bogologolo ba ne ba “tlala moya o o boitshepo” e bile Jehofa o ne a re: “Ke tla tshololela mongwe wa moya wa me mo nameng ya mofuta mongwe le mongwe.”—Ditiro 2:1-4, 17.
15 SEFAPAANO
Bakeresete ba boammaaruri ga ba dirise sefapaano fa ba obamela Modimo. Ke eng fa ba sa dire jalo?
Sefapaano ga se bolo go dirisiwa mo kobamelong ya maaka. Mo metlheng ya bogologolo, se ne se dirisiwa ke batho ba ba neng ba obamela dilo tsa tlholego le mo meletlong ya tlhakanelodikobo e e neng e direlwa medimo ya baheitane. Mo dingwageng tsa ntlha tse 300 tsa fa Jesu a sena go swa, Bakeresete ba ne ba sa dirise sefapaano fa ba obamela Modimo. Dingwaga moragonyana, Mmusimogolo wa Roma e bong Constantine o ne a dira gore sefapaano e nne letshwao la Bokeresete. Letshwao leo le ne le diretswe go leka go dira gore batho ba rate Bakeresete. Mme sefapaano ga se amane gope le Jesu Keresete. New Catholic Encyclopedia ya re: “Sefapaano se ne se dirisiwa pele Bokeresete bo nna gone e bile se dirisiwa le ke batho ba e seng Bakeresete.”
Jesu ga a swela mo sefapaanong. Lefoko la Segerika le le ranotsweng e le “sefapaano” sentlentle le kaya “logong,” “kota” kgotsa “setlhare.” The Companion Bible ya re: “Ga go na sepe mo Segerikeng [sa Tesetamente e Ntšha] se se ka dirang gore motho a akanye gore go buiwa ka dikota tse pedi.” Jesu o swetse mo koteng e e tlhamaletseng.
Jehofa ga a re laela gore re dirise ditshwantsho kgotsa matshwao fa re mo obamela.—Ekesodo 20:4, 5; 1 Bakorintha 10:14.
16 SEGOPOTSO
Jesu o ne a laela barutwa botlhe ba gagwe gore ba gopole loso lwa gagwe. Ba dira jalo ngwaga le ngwaga ka Nisane 14, e leng letlha le Baiseraele ba neng ba keteka Tlolaganyo ka lone. Senkgwe le beine tse di emelang nama le madi a ga Jesu, di fetisiwa mo bathong ba ba tlileng Segopotsong. Batho ba ba yang go busa le Jesu kwa legodimong ba ja senkgwe le go nwa beine. Batho ba ba nang le tsholofelo ya go tshelela ruri mo lefatsheng ba nna gone kwa Segopotsong go bontsha tlotlo mme gone ga ba je senkgwe le fa e le go nwa beine.
17 MOYA [KGOTSA SOUL KA SEESEMANE]
Baebele ya Seesemane ya Thanolo ya Lefatshe le Lesha e dirisa lefoko “moya” [kgotsa “soul”] fa e tlhalosa (1) motho, (2) phologolo, (3) botshelo jwa motho kgotsa jwa phologolo. Dikai dingwe ke tseno:
Motho. ‘Mo malatsing a ga Noa, . . . batho ba le mmalwa, e leng, meya e le robedi, ba ne ba rwalwa ka pabalesego go ralala metsi.’ (1 Petere 3:20) Fano lefoko “meya” le kaya batho—Noa, mosadi wa gagwe, bomorwawe ba bararo mmogo le basadi ba bone.
Phologolo. “Modimo a tswelela a re: ‘A metsi a nyeule bontsintsi jwa meya [kgotsa dibopiwa tse di] . . . tshelang mme a dibopiwa tse di fofang di fofe fa godimo ga lefatshe mo phuthologong ya magodimo.’ Mme Modimo a tswelela a re: ‘A lefatshe le ntshe meya [kgotsa dibopiwa tse di] . . . tshelang kafa mefuteng ya [tsone], seruiwa le phologolo e e tsamayang le sebatana sa naga sa lefatshe kafa mofuteng wa sone.’ Mme ga nna jalo.”—Genesise 1:20, 24.
Botshelo jwa motho kgotsa jwa phologolo. Jehofa o ne a raya Moshe a re: “Batho botlhe ba ba neng ba tsoma moya [kgotsa botshelo jwa gago] . . . ba sule.” (Ekesodo 4:19) Fa Jesu a ne a le mo lefatsheng, o ne a re: “Ke nna modisa yo o molemo; modisa yo o molemo o neela moya [kgotsa botshelo jwa] . . . gagwe mo boemong jwa dinku.”—Johane 10:11.
Gape fa motho a dira sengwe ka ‘moya otlhe wa gagwe,’ seno se kaya gore o dira sotlhe se a ka se kgonang kgotsa o ntsha ga tshwene. (Mathaio 22:37; Duteronome 6:5) Gape lefoko “moya” le ka dirisiwa go tlhalosa keletso e sebopiwa se se tshelang se nang le yone. Motho kgotsa phologolo e e suleng e ka bidiwa moya o o suleng.—Dipalo 6:6; Diane 23:2; Isaia 56:11; Hagai 2:13.
18 MOYA [KGOTSA SPIRIT KA SEESEMANE]
Baebele ya Seesemane ya Thanolo ya Lefatshe le Lesha e dirisa lefoko la Sehebera le la Segerika le le ranotsweng e le “moya [kgotsa spirit]” ka ditsela tse di farologaneng. Le fa go ntse jalo, ka dinako tsotlhe le dirisiwa fa go buiwa ka dilo tse motho a sa kgoneng go di bona, jaaka phefo kgotsa mohemo wa motho kgotsa wa phologolo. Gape lefoko leno le ka dirisiwa fa go buiwa ka baengele le ka moya o o boitshepo, o e leng maatla a Modimo a a dirisang. Baebele ga e rute gore go na le karolo nngwe ya motho e e tswelelang e tshela fa a sena go tlhokafala.—Ekesodo 35:21; Pesalema 104:29; Mathaio 12:43; Luke 11:13.
19 GEHENA
Gehena ke leina la khuti e e gaufi le Jerusalema e e neng e dirisediwa go fisa matlakala. Ga go na bosupi bope jo bo bontshang gore ka nako ya ga Jesu, khuti eo e ne e dirisediwa go tlhokofatsa kgotsa go fisa batho kgotsa diphologolo tse di tshelang. Ka jalo, Gehena ga e emele lefelo le le sa bonaleng le batho ba ba suleng ba tlhokofadiwang le go fisiwa kwa go lone. Fa Jesu a ne a bua ka Gehena, o ne a bua ka tshenyo ya bosakhutleng.—Mathaio 5:22; 10:28.
20 THAPELO YA MORENA
Eno ke thapelo e Jesu a neng a e dirisa go ruta balatedi ba gagwe kafa ba ka rapelang ka gone. E bidiwa Thapelo ya Morena kgotsa Rara wa Rona. Ka sekai, Jesu o ile a re ruta gore re rapele re re:
“A leina la gago le itshepisiwe”
Re rapelela gore leina la Modimo le se ka la gogwa mo seretseng kgotsa gore maaka otlhe a a buiwang ka lone a phimolwe. Go dira jalo, go tla dira gore leina la Modimo le tlotliwe kwa legodimong le mo lefatsheng.
“A Bogosi jwa gago bo tle”
Re rapelela gore puso ya Modimo e fedise lefatshe la ga Satane, e nne yone e busang lefatshe le go le fetola go nna paradaise.
“A thato ya gago e diragale le mo lefatsheng”
Re rapelela gore boikaelelo jwa Modimo bo diragadiwe gore batho ba ba se nang boleo ba tshele ka bosakhutleng mo Paradaiseng fela jaaka Jehofa a ne a batla kwa tshimologong fa a ne a bopa batho.
21 THEKOLOLO
Jehofa o ntshitse thekololo go golola batho mo boleong le mo losong. Thekololo e ne ya duelwa go rekolola botshelo jo bo itekanetseng jo monna wa ntlha e bong Adame a ileng a bo latlha e bile e letlanya batho le Jehofa. Modimo o ne a romela Jesu gore a tle mo lefatsheng go tla go swela baleofi. Loso lwa ga Jesu lo dirile gore batho botlhe ba nne le tshono ya go tshelela ruri ba se na boleo.
22 KE ENG FA NGWAGA WA 1914 O LE BOTLHOKWA THATA?
Boporofeti jo bo mo go Daniele kgaolo 4 bo re ruta gore Modimo o ne a tla tlhoma Bogosi jwa gagwe ka 1914.
Boporofeti: Jehofa o ne a dira gore Kgosi Nebukadenesare a lore ka setlhare se segolo se se neng sa remiwa. Mo torong eo, kutu ya setlhare seo e ne ya bofiwa ka tshipi le kgotlho go se thibela gore se se ka sa gola go fitlha lobaka lwa “metlha e supa.” Morago ga moo, setlhare seo se ne se tla gola gape.—Daniele 4:1, 10-16.
Se boporofeti joo bo se kayang: Setlhare se emela bolaodi jwa Modimo. Jehofa o ne a dirisa dikgosi kwa Jerusalema gore di buse setšhaba sa Iseraele. (1 Ditiragalo 29:23) Le fa go ntse jalo, e re ka dikgosi tseo di ile tsa tlogela go ikanyega, puso ya tsone e ne ya khutla. Jerusalema e ile ya senngwa ka ngwaga wa 607 pele Keresete a tla mo lefatsheng. Seo se ne se bontsha gore “metlha e supa” e ne e simologile. (2 Dikgosi 25:1, 8-10; Esekiele 21:25-27) Fa Jesu a ne a re: “Jerusalema o tla gatakwa ke ditšhaba, go fitlha dinako tse di tlhomilweng tsa ditšhaba di fela,” o ne a bua ka “metlha e supa.” (Luke 21:24) Ka jalo, “metlha e supa” ga e a fela ka nako ya fa Jesu a ne a le mo lefatsheng. Jehofa o ne a solofetsa gore o tla tlhoma Kgosi fa “metlha e supa” e fela. Batho ba ne ba tla segofala ka gonne go busa Kgosi e ntšha e bong Jesu.—Luke 1:30-33.
“Metlha e supa” ke lobaka lo lo kana kang?: “Metlha e supa” e tsere lobaka lwa dingwaga di le 2 520. Fa re bala dingwaga di le 2 520 go tloga mo ngwageng wa 607 pele Keresete a tla mo lefatsheng, re fitlha mo ngwageng wa 1914. Ngwaga oo ke one o Jehofa a neng a tlhoma Mesia e bong Jesu gore e nne Kgosi ya Bogosi jwa gagwe jo bo kwa legodimong.
Palo ya 2 520 e tswa kae? Baebele ya re metlha e meraro le sephatlo e lekana le malatsi a le 1 260. (Tshenolo 12:6, 14) Ka jalo, “metlha e supa” ke palo eo e menagane gabedi kgotsa malatsi a le 2 520. Fa re dirisa molao wa boporofeti o o reng “letsatsi le emela ngwaga,” malatsi a le 2 520 a lekana le dingwaga di le 2 520.—Dipalo 14:34; Esekiele 4:6.
23 MIKAELE MOENGELE YO MOGOLO
Lefoko “moengele yo mogolo” le kaya “kgosi ya baengele.” Baebele e umaka moengele a le mongwe fela yo o nang le sereto seo e bile e mmitsa ka leina e re ke Mikaele.—Daniele 12:1; Jude 9.
Mikaele ke Moeteledipele wa lesomo la baengele ba ba ikanyegang ba Modimo. Tshenolo 12:7 ya re: “Mikaele le baengele ba gagwe ba tlhabana le kgogela . . . le baengele ba yone.” Buka ya Tshenolo ya re Jesu ke Moeteledipele wa lesomo la baengele ba Modimo, ka jalo, Mikaele ke leina le lengwe le Jesu a bidiwang ka lone.—Tshenolo 19:14-16.
24 METLHA YA BOFELO
Mafoko ao a kaya nako e mo go yone go diregang ditiragalo tse dikgolo mo lefatsheng, pele ga Bogosi Jwa Modimo bo fedisa lefatshe la ga Satane. Gape Baebele e dirisa mafoko a mangwe a a jaaka “bokhutlo jwa tsamaiso eno ya dilo” le “go nna gone ga Morwa motho” fa e bua ka yone nako eo. (Mathaio 24:3, 27, 37) ‘Metlha ya bofelo’ e simologa fa Bogosi Jwa Modimo bo simolola go busa kwa legodimong ka 1914 mme e tla khutla fa lefatshe la ga Satane le senngwa ka ntwa ya Haramagedona.—2 Timotheo 3:1; 2 Petere 3:3.
25 TSOGO YA BASWI
Tsogo ya baswi ke fa Modimo a tsosa motho yo o neng a sule gore a boe a tshela gape. Baebele e umaka batho ba le robongwe ba ba neng ba tsosiwa mo baswing. Elija, Elisha, Jesu, Petere le Paulo ba ile ba tsosa batho mo baswing. Modimo ke ene a neng a ba naya maatla a go dira jalo. Jehofa o solofetsa gore o tla tsosa “ba ba siameng mmogo le ba ba sa siamang” gore ba tshele mo lefatsheng. (Ditiro 24:15) Gape Baebele e bua ka tsogo ya kwa legodimong. Tsogo eo e direga fa batho ba ba tlhophilweng kgotsa ba ba tloditsweng ke Modimo, ba tsosiwa gore ba ye go tshela le Jesu kwa legodimong.—Johane 5:28, 29; 11:25; Bafilipi 3:11; Tshenolo 20:5, 6.
26 BODIMONA
Bodimona ke fa motho a leka go buisana le meya ka tlhamalalo kgotsa a dirisa motho yo mongwe, jaaka ngaka ya moloi, kgotsa motho yo o kgonang go bua le meya. Batho ba ba dirisang bodimona ba dira jalo ka gonne ba dumela thuto ya maaka ya gore meya ya batho ba ba suleng e fetela golo gongwe e bo e fetoga go nna dipoko tse di maatla. Madimona le one a leka go tlhotlheletsa batho gore ba se ka ba ikobela Modimo. Gape bodimona bo akaretsa tepodinaledi, go latlha bola, boselamose, boloi, go dumela mo botlhoding le mo maatleng a a fetang a tlholego. Dilo tseno di fitlhelwa mo dibukeng, mo dimakasineng, mo di-horoscope, mo difiliming, mo dipapatsong le mo mminong mme di dira gore bodimona, boselamose le go nna le maatla a a sa tlwaelegang di lebege di se kotsi. Mediro ya phitlho e e jaaka mpho ya badimo, go sirolola matlapa, go gopola letsatsi le motho a suleng ka lone, go apara diaparo tse dintsho fa mosadi a swetswe ke monna kgotsa go beolwa ga ba masika le ditebelelo, di amana le bodimona. Gantsi batho ba dirisa diokobatsi fa ba leka go dirisa maatla a bodimona.—Bagalatia 5:20; Tshenolo 21:8.
27 BOLAODI JWA GA JEHOFA
Jehofa ke Modimo Mothatayotlhe e bile ke ene a bopileng sengwe le sengwe. (Tshenolo 15:3) Dilo tsotlhe tse di mo lefatsheng kgotsa kwa legodimong ke tsa gagwe e bile ke ene a nang le taolo ya tsone. (Pesalema 24:1; Isaia 40:21-23; Tshenolo 4:11) Sengwe le sengwe se a se bopileng se na le melao. Gape Jehofa o na le dithata tsa go tlhoma ope fela yo a mmatlang gore e nne molaodi. Fa re rata Modimo e bile re mo ikobela, re bontsha gore re tshegetsa bolaodi jwa gagwe.—1 Ditiragalo 29:11.
28 GO SENYA MPA
Motho o senya mpa fa a bolaya ngwana yo a iseng a tsholwe. Ga se selo se se diregang ka phoso kgotsa ka gonne motho a lwala. Fa mosadi a setse a imile, se se mo popelong ya gagwe ga se selo fela se se sa reng sepe. Ke motho yo o tshelang.
29 GO TSHELWA MADI
Ke kalafi e mo go yone madi kgotsa dikarolo tsa one tsa konokono tse nnê di tsewang mo mmeleng wa motho di bo di tsenngwa mo mmeleng wa motho yo mongwe kgotsa fa motho a tshelwa madi a a setseng a bolokilwe kwa bookelong. Dikarolo tsa konokono tse nnê tsa madi ke plasma, disele tse dikhibidu tsa madi, disele tse ditshweu tsa madi le di-platelet.
30 GO KGALEMELA
Fa Baebele e bua ka “go kgalema” ga e bue fela ka go otlhaya. Fa re kgalemelwa, re a kaelwa, re a rutiwa le go baakanngwa. Le ka motlha Jehofa ga a setlhogo fa a otlhaya motho. (Diane 4:1, 2) Jehofa o tlhomela batsadi sekao se se molemo. Kotlhao ya gagwe e molemo thata jaana mo motho a ka e ratang. (Diane 12:1) Jehofa o rata batho ba gagwe e bile o a ba thapisa. O ba naya ditaelo tse di ba thusang go baakanya tsela e e phoso e ba akanyang ka yone le go ba thusa gore ba ithute go akanya le go dira dilo ka tsela e e mo itumedisang. Go kgalemela ngwana go akaretsa go mo thusa go tlhaloganya mabaka a go bo a tshwanetse go ikobela taelo e e rileng. Gape go akaretsa go ruta ngwana go rata Jehofa, Lefoko la gagwe e leng Baebele le go tlhaloganya melaometheo ya yone.
31 MADIMONA
Ke dibopiwa tsa semoya tse di bosula tse di sa bonaleng tse di nang le maatla a a fetang a batho. Madimona ke baengele ba ba bosula. Ba ile ba nna bosula fa ba ne ba itira baba ba Modimo le fa ba ne ba sa mo ikobele. (Genesise 6:2; Jude 6) Ba ne ba thusa Satane go tsuologela Jehofa.—Duteronome 32:17; Luke 8:30; Ditiro 16:16; Jakobe 2:19.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Baefeso 4:1-32
4 Jalo, nna legolegwa+ mo Moreneng, ke lo rapela gore lo tsamaye kafa go tshwanetseng+ pitso e lo neng lwa bidiwa+ ka yone,2 ka mogopolo o o ikokobeditseng+ fela thata le ka bonolo, ka bopelotelele,+ lo itshokelana ka lorato,+3 lo leka ka natla ka tlhoafalo go boloka bongwefela jwa moya mo sebofong se se kopanyang sa kagiso.+4 Go na le mmele o le mongwe,+ le moya o le mongwe,+ fela jaaka lo ne lwa bidiwa mo tsholofelong e le nngwe+ e lo neng lwa bilediwa kwa go yone;5 Morena a le mongwe,+ tumelo e le nngwe,+ kolobetso e le nngwe;+6 Modimo a le mongwe+ le Rara wa batho botlhe, yo a okametseng botlhe le ka botlhe le mo go botlhe.7 Jaanong mongwe le mongwe wa rona o ne a newa bopelonomi jo bo sa re tshwanelang+ go ya kafa Keresete a neng a lekanya mpho ya mahala+ ka gone.8 Ka gone a re: “E rile a tlhatlogela kwa godimo a tsaya batshwarwa; a aba dimpho [tse e leng] banna.”+9 Jaanong polelwana “a tlhatlogela,”+ e raya eng fa e se gore gape o ne a fologela kwa mafelong a a kwa tlase, e leng, lefatshe?+10 Ene yo o neng a fologa ke ene gape yo o neng a tlhatlogela+ kwa godimodimo ga magodimo+ otlhe, gore a tle a neye dilo tsotlhe botlalo.+11 Mme o ne a aba bangwe go nna baaposetoloi,+ bangwe go nna baporofeti,+ bangwe go nna baefangedi,+ bangwe go nna badisa le barutisi,+12 ka boikaelelo jwa go lolamisiwa+ ga baitshepi, go dira tiro ya bodiredi, go agiwa ga mmele wa ga Keresete,+13 go fitlha rotlhe re fitlhelela bongwefela mo tumelong le mo kitsong e e boammaaruri ka ga Morwa Modimo, go ya monneng yo o godileng ka botlalo,+ go ya selekanyong sa bogolo jo e leng jwa botlalo jwa ga Keresete;+14 e le gore re tle re se ka ra tlhola re nna masea, re heheutlelwa+ kwa le kwa jaaka e kete re heheutlwa ke makhubu e bile re akgaakgelwa kwa le kwa ke phefo nngwe le nngwe ya thuto+ ka tsietso ya batho, ka boferefere+ ka go loga leano le le tsietsang.15 Mme ka go bua boammaaruri,+ a ka lorato re goleng+ mo dilong tsotlhe mo go ene yo e leng tlhogo,+ e bong Keresete.16 Go tswa mo go ene mmele otlhe,+ ka go kopanngwa mmogo ka kutlwano e bile o dirwa gore o dirisane ka lelokololo lengwe le lengwe le le nayang se se tlhokwang, go ya ka go dira ga tokololo nngwe le nngwe ka go farologana ga tsone ka selekanyo se se tshwanetseng, o direla kgolo ya mmele gore o ikage mo loratong.+17 Seno, ka jalo, ke se bua e bile ke naya bosupi ka sone mo Moreneng, gore lo se ka lwa tlhola lo tswelela lo tsamaya fela jaaka ditšhaba+ le tsone di tsamaya mo go tlhokeng mosola ga megopolo ya tsone,+18 fa ba ntse ba le mo lefifing mo mogopolong,+ e bile ba kgaogane+ le botshelo jo e leng jwa Modimo, ka ntlha ya botlhokakitso+ jo bo mo go bone, ka ntlha ya go kgwaralala+ ga dipelo tsa bone.19 Ka ba sa tlhole ba na le boikutlo ka gope ka boitshwaro,+ ba ne ba ineela mo boitshwarong jo bo repileng+ gore ba dire boitshekologo+ jwa mofuta mongwe le mongwe ka bogagaru.+20 Mme lona ga lo a ithuta Keresete a ntse jalo,+21 fa e le gore, eleruri, lo ne lwa mo utlwa e bile lo ne lwa rutwa ka ene,+ fela jaaka boammaaruri+ bo le mo go Jesu,22 gore lo latlhe botho jo bogologolo+ jo bo dumalanang le tsela ya lona ya pele ya boitshwaro le jo bo senngwang+ go ya ka dikeletso+ tsa jone tse di tsietsang;23 mme gore lo dirwe basha mo maatleng a a tlhotlheletsang mogopolo+ wa lona,24 le gore lo apare+ botho jo bosha+ jo bo neng jwa bopiwa+ go ya ka go rata ga Modimo mo tshiamong+ ya boammaaruri le boikanyegi.25 Ka gone, e re ka jaanong lo latlhile maaka,+ a mongwe le mongwe wa lona a bue boammaaruri le moagelani+ wa gagwe, ka gonne re ditokololo tsa mongwe go yo mongwe.+26 Lo galefe, mme le fa go ntse jalo lo se ka lwa leofa;+ a letsatsi le se ka la phirima lo sa ntse lo galefile,+27 le gone lo se ka lwa naya Diabolo+ sebaka.28 A moutswi a se ka a tlhola a utswa,+ mme go na le moo a a dire ka natla, a dira ka diatla tsa gagwe se e leng tiro e e molemo,+ gore a tle a nne le sengwe se a se abelang mongwe yo o tlhokang.+29 A go se tswe lefoko le le bodileng mo molomong+ wa lona, fa e se lefoko le fa e le lefe le le molemo go aga kafa go tlhokegang ka gone, gore le tle le abele bautlwi+ se se rategang.30 Gape, lo se ka lwa hutsafatsa moya o o boitshepo+ wa Modimo, o ka one lo tshwaetsweng+ letsatsi la go gololwa ka thekololo.+31 A kgakalo yotlhe ya letlhoo+ le bogale le tšhakgalo le go goa thata le puo+ ya go kgoba di tlosiwe mo go lona mmogo le bosula jotlhe.+32 Mme nnang pelonomi+ mongwe go yo mongwe, lo le pelotlhomogi ka bonolo,+ lo itshwarelana lo gololesegile fela jaaka Modimo le ene a ne a lo itshwarela+ ka Keresete a gololesegile.